संपादकीय: अंक - 27 (12 मई 2015) - मैना: भोजपुरी साहित्य क उड़ान (Maina Bhojpuri Magazine)\nHome प्रभुनाथ उपाध्याय विविध संपादकीय संपादकीय: अंक - 27 (12 मई 2015)\nसंपादकीय: अंक - 27 (12 मई 2015)\nसभ्यता के बिकास के संगे बहुत कुछ होला; कुछ निमन होला तऽ कुछ बाऊर। कुछ अईसने भईल बा ए आधुनिक सभ्यता के बिकास के आपा-धापी में जेवना के केवनो ओर से ठीक ना कहल जा सकेला। ओही कुछ बाऊर चीझन में कचरा बा जेवन का गाँव, का शहर; हर जगह आज कचरा एगो बहुत बड़ परेसानी के कारन हो गईल बा। आज चारू ओर कचरा के ढेर लागल बा औरी सभ केहू एसे परेसान बा।\nई कचरा घर क कूड़ा-कचरा होखे, उद्योग क कचरा होखे भा पलासटिक, रोज-रोज के जिनगी में हर बीतत दिन के संगे एकर रुप बिकराल होखत जात बा। अईसन नईखे कि आज से पहिले कचरा के परेसानी नईखे रहल। रहल; मगर रहन-सहन के बदलाव ए परेसानी के बढा देले बा। औरी अईसन बात नईखे कि ई केवनो एगो क्षेत्र भा देस क परेसानी बा। बाकी सगरी दुनिया एसे परेसान बे।\nपंदरह-बीस बरीस पहिले अईसन हाल ना रहे। तब लोग-बाग बाज़ार जाए तऽ संगे झोरा ले के जाए भा दोकानदार कागज के खोखा में सामान देबे। लेकिन पलासटिक कऽ थईली अईला के बाद लोग-बाग झोरा भुला गईलें तऽ दोकानदार कागज के खोखा। मजबूर हो के सरकार के पलासटिक के थईली पर रोक लगावे के परल मगर केवनो बरिआर असर नजर नईखे आवत।\nआज हाल ई बा कि सगरी दुनिया पलासटिक के घूरा बनि गईल बा। नदी होखे भा नाला, नारी होखे भा गली सभ जगह पलासटिक नजर आवत बा औरी एकरा कारन जाने केतने परेसानी के सामना करे परत बा लोग-बाग के। सङही जाने केतने रंग बेमारी औरी परयावरन नोकसान अलगा बा। ई सभ कुल्ह मिलि के जाने केवन-केवन परयावरन के नाया-नाया औरी सामाजिक परेसानी के जनम देत बा।\nतेज बिकास के भूख औरी बाजार के बढत परभाव से पलासटिक कऽ परियोग बहुत से बढत गईल औरी शहरन के देखा-देखी गाँवो ओही रसता पर निकल पड़ल बाड़न सऽ। समय आ गईल बा कि कुछ कईल जाओ।\nशामली के कांधला में जेवन कुछ भईल औरी जेङने भईल बहुत अफसोस वाला बात बे। अजब हाल बा आज कि कुछ लोग केवनो अफवाह उड़ा देता औरी हजारन लोग धरम के नाँव पर बटोरा के लोगन के मारे-पीटे लागत बाड़न औरी जब पुलिस रोके के कोसिस कईलस तऽ थाना पर हमला कऽ दिहल गईल। का कहलऽ जाई एकरा के? काँहा ले उचित बा ई? ओकरो ले अफसोस के बात बा कि ई समाचार माध्यमन खाती ई केवनो समाचार ना रहल। का समय नईखे आ गईल कि धरम के नाँव डर के रोजगार करे वाला लोगन के सवाल पूछल जाओ? एतना जरूर धियान रखीं कि मुसलमान भईला के मतलब ई नईखे मुसलमान ए देस में असुरक्षित बा औरी नाही धरम के नाँव पर कुछऊ करे के हक मिल गईल बा। ई देस, ई समाज सभकर हऽ औरी सभकर जोगदान जरूरी बा आगे जाए खाती औरी सभका ए देस नियम कानून माने के होई।\nदिल्ली सरकार समाचार माध्यमन पर एक तरह से रोक लगावे कोसिस करत बे जेवन ठीक नईखे। समाचार माध्यमन के काम बा समाचार देखावल औरी समाचार देखावल पर केहू के सजा ना दिहल जा सकेला। लेकिन सङही जरूरी बा कि समाचार माध्यम भी इमानदारी से काम करे।


खबर हमेशा दिहले ना जाव, कबो कबो लिहलो जाला – टटका खबर\nपटना 21 अप्रैल. केन्द्र में भाजपा सरकार बनला का बाद गोल भा सरकार में कवनो भाव ना मिलला से रिसियाइल यशवंत सिन्हा भाजपा से सगरी नाता रिश्ता तूड़ लिहलें आ अब शायद जेपी बने के सपना देखत बाड़ें. कहतारें कि अब से दलगत राजनीति ना करीहें आ आवे वाला दिनो में कवनो पद ना चहीहे. वइसे ई साफ नइखन कहलें कि अगर ना मँगला का बावजूद कवनो पद मिले तब का करीहें.\nपटना के श्रीकृष्ण स्मारक भवन में अपना राष्ट्र मंच का ओर से देश के सगरी विरोधी गोलन के एकजुट करे का कोशिश में कहलन कि आजु देश के हालात चिन्ता करे जोग बन गइल बा. कहलन कि अगर एकरा खिलाफ खड़ा ना भइल गइल त आवे वाला पीढ़ी हमनी के माफ ना करी. शायद उनुकर इशारा सोनिया आ लालू जइसन ईमानदार परिवारन के आवे वाला पीढ़ी से रहल होखी काहें कि लालू के तेजस्वी लाल उनुका साथही मंच पर आसीन रहलन. आ साथे रहलन भाजपा के शत्रु जे अबले साफ नइखन कइले कि ऊ भाजपा छोड़िहें कि जवना थरिया में खालें ओहीमें हगल जारी रखीहें.\nमोदी विरोध में सगरी नैतिकता ताक पर राख चुकल यशवन्त के कहना रहुवे कि विरोधियन का ना चहला का बावजूद मोदी के चाहत रहुवे कि संसद के चलववतें आ अविश्वास प्रस्ताव पर बहस करववतें. अबकी विरोधियन का बवाल का आगे सरकार कवनो कोशिश ना कइलसि कि सदन के ठीक से चलवावल जाय.\nसाथही न्यायपालिका के मर्यादा के चीरहरण करे वाला चौकड़ी के तरफदारी करत कहलन कि ओह लोग के लगावल आरोपन के दबा दीहल गइल. एह बारे में कुछ ना कहलन कि महाभियोग प्रस्ताव मोदी के पारित करवा देबे के चाहीं. उनुकर कहना रहल कि सुप्रीम कोर्ट के एक हिस्सा सड़ गइल बा आ ओकरा से बदबू आवत बा. शायद उनुकर मकसद चौकड़ी का खिलाफ कुछ कहे के ना रहल होखी काहे कि ओकरा से उपजल सड़ाँध त उनुका मनगर लागल होखी. हँ ई जरुर कहलन कि अब हर मामिला में मुकदमा क दीहल जात बा. शायद चाहत होखीहें कि कुछ ले दे के मामिला सलटा देबे के पुरान परंपरा जारी राखे के चाहीं.\nएह मौका पर समग्र क्रान्ति के पुरोधा रहल जेपी का फोटो पर माला चढ़ावत जेपी बने के आपन मनसा जाहिर करत यशवन्त कहलन कि एह हालात का खिलाफ ऊ एगो बरियार आन्दोलन खड़ा करीहें आ देश के सगरी विरोधी गोल के एकजुट करीहें.\nTags: भाजपा, यशवंत सिन्हा, राष्ट्र मंच


देखे वालन के निमन लागत बा निरहुआ भाईयन के जोड़ी – Anjoria\nदेखे वालन के निमन लागत बा निरहुआ भाईयन के जोड़ी\nमई 11, 2010 निरहुआ, प्रवेशलाल\nभोजपुरी सिनेमा के किंग दिनेश लाल यादव आ उनका भाई प्रवेशलाल यादव के जोड़ी भोजपुरिया दर्शकन के बहुते पसनद आ रहल बा. अभय सिन्हा के बनावल फिल्म परिवार में पहिला बेर आवे वाला दूनु भाइयन के जोड़ी के एक बार फेर अभये सिन्हा के बनावल फिलिम आज के करन अर्जुन में दर्शकन के बेहद प्यार मिल रहल बा. लोग अब एह जोड़ी के फिलिमन के इंतजार करे लागल बा.\nरियल लाइफ के भाई रील लाइफ में भाईयन के किरदार जतना बढ़िया से निबहले बा कि एक्शन सीन से लेके. सशक्त अभिनय आ दुनु भाईयन का बीच के मजगर केमिस्ट्री देख के लोग गदगद बा. दुनु भाईयन के नृत्य कौशल के लोग कायल हो गइल बा आ सिनेमा घरे में झूमे लागऽता. दुनु भाई के एंट्री पर दर्शक सीटी बजावे लागत बाड़े. अब वितरक निर्माता आ निर्देशको लोग एह जोड़ी के लेके फिल्म बनावे का जुगाड़ में लाग गइल बा.\nआज के करन अर्जुन में अर्जुन के भूमिका करे वाला जूनियर निरहुआ अपना ससक्त अभिनय से आपन छवि एगो संपूर्ण अभिनेता का रुप में बना लिहले बाड़े. उनकर डांसिंग स्टाइल होखौ भा मारधाड़ के स्टाइल, सब कुछ दर्शकन के दिल जीते में कामयाब रहल बा. आवे वाली फिल्म तु ही मोर बालमा में प्रवेशलाल यादव के भूमिका आमिर खान टाइप के बा. दिल में प्रवेशलाल के नायिका पाखी हेगडे बाड़ी. आजुकाल्ह प्रवेशलाल यादव दुश्मनी फिल्म का तइयारी में जम के लागल बाड़न.


UPSC Result 2021 UPSC Topper Shubham Kumar here is topper list of bihar- Bhojpuri: टॉपर के बधाई, माटी के प्रति जिम्मेदारियों पर बात होखे – News18 Hindi\nदुनिया कामयाबिए के पूजे ले..अइसना में बिहार के माटी के लाल शुभम के बड़ाई ना होखित तबे अचरज होइत. देस के सबसे कठिन इम्तिहान संघ लोक सेवा आयोग के सिविल सेवा परीक्षा में टॉप कइल मामूली बात नइखे. उनुकर बड़ाई होखहिं के चाहीं.\nLast Updated : September 28, 2021, 17:58 IST\nशुभम छठवां बिहारी बाड़े, जे टॉप कइले बा, एकरा पहिले बिहार के विकास आयुक्त आमिर सुभानी करीब बीस साल पहिले टॉप कइले रहले. ओइसे हर साल बिहार के प्रतिभाशाली लोग संघ लोक सेवा आयोग के इम्तिहान पास करेले आ आईएएस, आईपीएस, आईएफएस आ एलायड सर्विस में चुनात रहेले. एतने नइखे, उत्तर प्रदेश, उत्तराखंड, बिहार, झारखंड, हरियाणा, मध्य प्रदेश, छत्तीसगढ़ जइसन राज्यन के पीसीएस परीक्षा में भी बिहार के हर साल ढेरे लोग चुनल जाला आ अफसर बनेला. बिहार में प्रतियोगिता परीक्षा के कइसन क्रेज बा, एही से समझिं कि हर साल बैंकिंग आ दोसर सरकारी नौकरियन के परीक्षा में तमाम बिहारी लोग चुनल जात रहेला.\nआजाद भारत के नौकरशाही के लेके महात्मा गांधी अफसर के बजाय लोकसेवक के कल्पना कइले रहले. उनुकर कहनाम रहे कि आजाद भारत में अफसरशाही ना होई, बल्कि ऊ लोक सेवा होई. एही वजहि से संविधान सभा लंबा बहसि के बाद लोक सेवा आ ओह खातिर चुने जाए वाला अफसरन खातिर लोक सेवा आयोग के व्यवस्था कइले रहलसि. जर्मनी के एगो बड़ राजनीति शास्त्री भइल बाड़े,\nमैक्सबेबर. ऊ नौकरशाही के स्टील फ्रेम कहले बाड़े. लोकतांत्रिक व्यवस्था में राजनीतिक बॉस त पांच साल में आवत-जात रहेले, बाकिर नौकरशाही बनल रहेले. एही वजहि से ऊ कहले बाड़े कि ई स्टील फ्रेम नियर व्यवस्था के बरकरार रखेले.\nई स्टील फ्रेम अबहियों ओइसहीं मजबूत बा, जइसे अंगरेजी राज में रहे. गांधी जी के सपना आ सोच के मुताबिक ऊ काताना लोक सेवक बनि पावल बा, एह पर बहस हो सकेला. अपवाद हो सकेला, बाकिर सांच बात त ईहे बा कि अबहिंयो ब्यूरोक्रेसी अंगरेजी व्यवस्था नियर राजकाज करे वाली मानसिकते से ही प्रभावित बा, ओकरा अंदर लोकसेवा के भाव अपवादे स्वरूप बा.\nअइसना में ई सवाल उठल स्वाभाविक बा कि साल दर साल बिहार से निकले वाली नौकरशाही वाली प्रतिभा बिहार के जमीनी स्तर पर बदले में काताना भूमिका निभावत बिया.\n2001 में गुजरात में भयानक सूखा परल रहे. कच्छ में सूखा के रिपोर्टिंग खातिर हमहूं गइल रहनीं. ओह घरी पता चलल कि बंबई आ विदेस में रहे वाला कच्छी समाज के लोग आपना गांव-गिरांव, आपन माटी खातिर काताना मेहनति करता लोग. बंबई में ऑटोमोबाइल के कारोबार पर कच्छ के मूल निवासी लोगन के कब्जा बा. उहवां ऊ लोग कच्छी कहाला. कच्छी समाज के लोग आपाना-आपाना इलाका के मददि खातिर असोसिएशन बनवले बा. सूखा के बेरि हर असोसिएशन के जिम्मेदार लोग बारी-बारी से कच्छ आवत रहे.\nआपाना-आपाना गांव में जोहड़-पोखरा या त खोनवावत रहे या पुरान पोखरा के गहिर करवावत रहे. गांव के गरीबन-लाचारन के गाइ-गोरू खातिर घासि-भूसा के इंतजाम करत रहे आ लोगन खातिर भोजन-पानी आ दावा-दारू के. ऊ लोग आपाना संगे बंबई से डाक्टरो ले के आवत रहे. जे ढेर बेमार रहे, जेकर उहवां इलाज ना हो पावत रहे,ओकरा आपाना संस्था के क्षमता मुताबिक ट्रेन भा जहाज से बंबई ले के जात रहे.\nजब-जब बिहार के आइएएस अफसरन के चर्चा होला, ऊहन लोगन के सफलता के कहानी सामने आवेला, हमारा कच्छ के ई वाकया बहुते यादि आवेला. हामारा लागेला कि बिहार के हालति बदले में ई लोगन काताना योगदान देले बा.\nहर आदमी के आपना माटियो के प्रति कुछु जिम्मेदारी होला. ओकरा आपना माटियो के करज उतारे के चाहीं. सवाल ई बा कि हर साल बिहार के माटी से निकले वाला लोग आपाना ओह लोगन के भलाई के काताना कदम उठवले बा, जे उनुका कामयाबी पर साल-दर-साल लहालोट होत रहेला.\nअफसोस ई बात बा कि एह सवाल के जवाब निराशाजनक बा.\nचाहे बिहार के रहवासी होखसु भा कवनो आउर इलाका के, अफसर बने वाला लोगन के संघ लोकसेवा आयोग के इंटरव्यू बोर्ड के सामने एगो सवाल के साल-दर-साल जवाब एकही बा. ऊ लोग सिविल सेवा में आवे खातिर एकही जवाब देला कि ऊ लोग सिविल सेवा के ताकति से समाज में बदलाव ले आवल चाहतारे.\nशायद समाजे के दोष बा कि ऊ बदलले नइखे चाहत, ना त अब तक ले काताना अफसर बनले लोग, ऊ लोग समाज के बदलल चाहत होइहें, ई समाजे के कमी बा कि ऊ बदलल नइखे चाहत.\nजइसे हर बार सौंदर्य प्रतियोगिता में हिस्सा लेबे वाला सुंदरी लोग मदर टेरेसा बनल आपना जिनिगी के मकसद बतावेला, ओइसहीं सिविल सेवा के प्रतिभागी लोगन के ई जवाब रूढ़ हो गइल बा.\nअफसर लोग लोकसेवक कातान बनि पवले बा, ई छुपल नइखे. एगो कहाउत जनता के बीचे बहुते लोकप्रिय बा कि…देश में पीएम के, प्रदेश में सीएम के आ जिला में डीएम के चलेला. सवाल ई बा कि आपाना चलाउर से डीएम यानी अफसर लोग काताना बदलाव ले आइल बा.\nबिहार के आजुओ हालति ई बा कि विकास सूचकांक में ऊ काफी पीछे बा.बाहरी एजेंसी के बात अलग बा, आपाना नीति आयोग के ही सूचकांक में बिहार अबहियों काफी पिछड़ल बा.\nएह पिछड़ापन खातिर राजनीति पर सवाल उठे के चाहीं. उठबो करेला. बाकिर ई सवाल बा कि राजनीति के बाद सबसे मजबूत आ स्टील फ्रेम मानल जाए वाला नौकरशाही के का योगदान बा. एहू पर अब चरचा होखे के चाहीं, खाली सफलता के कहानी पर लहालोटे ना होखे के चाहीं..\n(उमेश चतुर्वेदी वरिष्ठ पत्रकार हैं, आलेख में लिखे विचार उनके निजी हैं.)


हिन्दी क बाद भोजपुरीए के बाजार सबले बड़ बा – ज्ञान सहाय – Anjoria\nकैमरामैन से निर्माता-निर्देशक बनल ज्ञान सहाय के फिलिम ‘का उखाड़ लेबा’ दिवाली पर रिलीज होखे वाली बा. एकरा पहिले ज्ञान सहाय फिल्म ‘बैरी पिया’ के निर्देशन कइले रहलें जवना में आजु के चर्चित अभिनेत्री पाखी हेगड़े के ब्रेक दिहले रहलें. हाल ही में ज्ञान सहाय से बात करे क मौका मिलल त उनुका नइकी फिलिम का बारे में कूछ बातचीत भइल. रउरो पढ़ीं –\n‘का उखाड़ लेबा’ कइसन फिलिम हवे ?\nई फिलिम दू गो भाईयन के आपसी प्रेम देखावत बा. एहमें सात गो गाना बा जवना के राजेश मिश्रा लिखले बाड़न आ नागेन्द्र संतोष संगीत से सजवले बाड़न. एह फिल्म में नवोदित साहित्य सहाय, युक्ति कपूर, आगस्तय जैन, नीतू चौधरी, शशि सहाय, लिलीपुट, किशोर भानुशाली, राजीव खन्ना, आदिल, विशाल कुमार, मिथिलेश कुमार आ राकेश पाण्डे के खास भूमिका बा. फिलिम में रोमांस, एक्शन, सस्पेंस का संगही चटकार कामर्शियल मसाला बा.\nआप पूना के एफटीआईआई से सिनेमैटोग्राफी के कोर्स अनेके जानल मानल फिल्मकारन संग कइनी. रउरा ला ई सफर कतना आसान रहल ?\nहम कबो सपना का पाछा ना भगनी. हमार मानना ह कि राउर काम बोलेला. बतौर कैमरामैन ‘कालचक्र’, ‘हम फरिश्ते नहीं’, ‘असम्भव’ वगैरह फिलिम कर के हम छोटका परदा ओर मुड़ गइनी. ओहिजा हम ‘देख भाई देख’, ‘कभी ये कभी वो’, ‘दाल में काला’, ‘हक्के बक्के, ‘इधर उधर वगैरह अनेके धारावाहिको में कैमरामैनी कइनी. जवना घरी हम पूने इंस्टीट्यूट में कोर्स करत रहीं ओही घरी हमरा बैच में नसीरुद्दीन शाह, रामेश्वरी, शक्ति कपूर, मुकेश खन्ना आ शशि सहाय रहली. शशि से हमरा प्यार हो गइल आ हमनी का शादी कर लिहनी. साहित्य सहाय हमनिए के बेटा ह.\nरउरा त हमेशा नया कलाकारन के प्रमोट करत आइल बानी जवना में से एगो पाखीओ हेगड़े हई. एह लोग संगे काम कइल कतना कठिन भा आसान रहल ?\nनया कलाकारन संग काम करके हमरा हमेशा खुशी आ संतुष्टि मिलल. जब हम ‘बैरी पिया’ ला कलाकार छाँटत रही ओह समय पाखी हेगड़े के एगो धारावाहिक ‘एअर होस्टेट-मिस इंडिया’ दूरदर्शन पर देखनी जवना में ऊ हमरा बहुते अद्भुत आ खूबसूरत लड़की लगली आ हम उनुका के अपना पहिला भोजपुरी फिलिम ला अप्रोच कइनी त ऊ तुरते तइयार हो गइल. पाखी ओहमें बहुते मेहनत से काम कइली. बावजूद एहके नयका कलाकारन संग काम कइल ना सिरिफ मुश्किले होला बलुक बहुते चुनोतीओ देला.\nराउर बेटा साहित्य सहाय ‘का उखाड़ लेबा’ से अपना कैरियर के शुरुआत करत बा. ओकरा ला रउरा भोजपुरीए फिलिम काहे चुननी ?\nहमरा ला भोजपुरी भा हिन्दी फिल्म बनावे में कवनो अंतर ना लागे, हम उहे करेनी जवना से हमरा संतुष्टि मिले. वइसे देखल जाव त हिंदी सिनेमा का बाद भोजपुरिए के सबले बड़हन मार्केट बा. आ इहो नइखे कि हमार बेटा पहिला बेर कैमरा का सोझा आइल बा. एहसे पहिले ऊ धारावाहिक ‘नन्हीं सी कली मेरी लाडली’ में काम कर चुकल बा. दूरदर्शन पर डांस शो ‘क्रेजी किया रे’ में ऊ एंकरिंगो कइले बा. इंडियन टेलीविजन एकेडमी का तरफ से ओकरा के बेस्ट एंकर खातिर नामांकितो कइल रहें.\nअपने बेटा संग काम कइल कतना अलग रहल आप ला ?\nऊ हमेशा हमरा साथे सेटे पर रहत रहे आ ओकर पूरा ध्यान अपना काम पर रहत रहे. साहित्य का अलावे तीन गो अउर प्रतिभावान कलाकार अगस्तय जैन, युक्ति कपूर आ नीतू चौधरीओ रहली एह फिलिम में. लिलिपुट, किशोर भानुशाली, राकेश पाण्डे, राजीव खन्ना, विशाल अउर मिथिलेशो के किरदार खास बा हमरा फिलिम में. हम पूरा फिलिम के शूटिंग 24 दिन में रामोजी राव स्टूडियो आ गुजरात के उमरगांव में पूरा कर लिहनी.


टटको में टटका खबर : 25 अक्टूबर 2014, शनिचर – Anjoria\nटटको में टटका खबर : 25 अक्टूबर 2014, शनिचर\nOctober 26, 2014 Editor खबर 0\nहरकिशनदास नरोत्तमदास रिलायंस फाउंडेशन हॉस्पिटल एंड रिसर्च सेंटर के उद्घाटन का मौका पर पीएम मोदी के स्मृति चि्हन देत कोकिलाबेन धीरूभाई अंबानी.\nप्रधानमंत्री नरेन्द्र मोदी आजुु भाजपा मुख्यालय पर बोलावल दिवाली मिलन समारोह में सगरी मीडिया के संपादकन आ भाजपा के बीट पर तैनात पत्रकारन से मिललन. एगो छोट संबोधन दिहला का बाद पीएम मोदी मंच से उतर के मीडियावालन का बीच गइलन आ सभका से गर्मजोशी से मिललन. सामरोह में आइल पत्रकार लोग में मोदी का साथे आपन सेल्फी फोटो खींचे में होड़ लाग गइल. बाद में पीएम मोदी सभा का बाहरो जा के ओहिजो तैनात मीडिया कर्मियन से मिललन. सभे एह बात के सराहना कइल कि मोदी हर पत्रकार आ कैमरामैन के मान कइले आ खाली संपादके लोग से बतिया के ना रह गइले जइसे अबले होत आइल बा. बाकिर कुछ पत्रकार लोग के एह बात के अफसोस रहि गइल कि उ मोदी से सवाल जबाब ना कर पवले.\nगड़बड़ी ना पसारे के चेतावनी देत उत्तर प्रदेश के मुख्यमंत्री अखिलेश यादव आजु राज्यमंत्री के दर्जा मिलल सगरी 80 गो मंत्रियन के बर्खास्त कर दिहलन. पिछला दिने यूपी सरकार के राज्य मंत्री दरजा मिलल एगो नेता के बाप बागपत में पुलिसवालन के हड़का के गोकशी का मामिला में दू गो अपराधियन के गिरफ्तार करे से रोक दिहले रहुवे. खबर मीडिया में अइला का बाद एह तरह के फैसला भइल बा.\nचीन आ पाकिस्तान के साथ सीमा पर तनाव का माहौल में आजु भारत सरकार सशस्त्र सेना के आधुनिकीकरण के तेज करे खातिर 80 हजार करोड़ रुपिया के रक्षा परियोजनन के मंजूरी दे दिहलसि.\nजम्मू कश्मीर में विधानसभा चुनाव के एलान के बाद मुख्यमंत्री उमर अब्दुल्ला कहलन कि अबहीं चुनाव करावे के सही समय ना रहल बाकिर उनकार पार्टी नेशनल कान्फ्रेंस चुनाव में शामिल होखी आ मौका के फायदा उठावे का फेर में लागल पीपुल्स डेमोक्रेटिक पार्टी के असलियतो जनता का सोझा ले आई.\nझारखंड आ जम्मू कश्मीर विधान सभन के चुनाव के तारीख के आजु चुनाव आयोग एलान क दिहलसि. दुनू राज्य के चुनाव पाँच दौर में होखी. पहिला 25 नवम्बर के, दुसरका2दिसम्बर के, तिसरका9दिसम्बर के, चउथका 14 दिसम्बर के आ पँचवा दौर 20 दिसम्बर के चली. वोट गिने के काम 23 दिसंबर के करावल जाई.\nदिल्ली में विधानसभा चुनाव के अटकल का बीचे चुनाव आयोग तीन गो खाली पड़ल विधानसभा सीट पर उपचुनाव करावे के एलान क दिहलसि. एहिजा 25 नवम्बर के वोट डालल जाई आ 23 दिसम्बर के वोट गिने के काम होखी.\nआजु प्रधानमंत्री नरेंद्र मोदी मुंबई में रिलायंस फाउंडेशन के नया सिरा से बनावल हरकिशनदास नरोत्तमदास रिलायंस फाउंडेशन हॉस्पिटल एंड रिसर्च सेंटर के उद्घाटन कइलन. एह मौका पर पीएम मोदी निवारक उपचार आ स्वस्थ जीवनशैली अपनावे पर जोर दिहलन. उमेद का उलट एह समारोह में शिवसेना नेता उद्धव ठाकरे ना अइलन.\nभाजपा सांसद आ अभिनेता शत्रुघ्न सिन्हा कहलन कि बिहार विधानसभा चुनाव से पहिले भाजपा अपना मुख्यमंत्री पद के उम्मीदवार के नाम के एलान कर देव त फायदा रही.\nभारत के सानिया मिर्जा आ जिम्बाब्वे के उनकर जोड़ीदार कारा ब्लैक आजु डब्ल्यूटीए फाइनल्स के युगल वर्ग के फाइनल में चहुँप गइले जब सेमीफाइनल में ई लोग चेक गणराज्य के क्वेता पेश्के आ स्लोवेनिया के कैटरीना स्रेबोट्निक के जोड़ी के 4-6, 7-5, 11-9 से हरा दिहल.\nभोजपुर जिला के सहार बाजार में मूर्ति भसान खातिर जाए का रास्ता का झगड़ा में एक दर्जन लोग घवाहिल हो गइल बा.\nभारतीय क्रिकेट कप्तान महेन्द्र सिंह धोनी रेसिंग आ फुटबाल के बाद अब हाकीओ में कूद गइल बाड़न आ हीरो हाॅकी इंडिया लीग में खेले वाला रांची टीम के मालिक बन गइल बाड़न सहारा इंडिया परिवार के साझेदारी में.\nबलिया के रसड़ा इलाका में आजु मोटरसाइकिल सवार कुछ बदमाश एगो सर्राफा व्यापारी के डेरवा के3लाख 25 हजार रुपिया के गहना आ नगदी लूटके परा गइलन स. एगो दोसरा घटना में नगरा इलाका में एगो आदमी के गोली मार के हत्या कर दिहल गइल.\nउप्र में अब से नेशनल हाईवे पर शराब बेचे के लाइसेन्स ना दिहल जाई. स्कूल, अस्पताल आ धार्मिक जगहन का लगे पहिलहीं से शराब दुकान के लाइसेंस पर रोक बा.\nछठ पर्व का मौके पर बिहार जाए वालन के बेसम्हार भीड़ का चलते आजु नयी दिल्ली टीसन पर दरभंगा जाए वाली बिहार संपर्क क्रांति एक्सप्रेस में चढ़े के कोशिश करत दू जने नीचे गिर गइले. एगो के जान चल गइल जबकि दोसरका के टाँग कटा गइल आ अस्पताल में भरती करावल गइल बा.\nसारण जिले के पानापुर थाना के बसहिया गांव में छह साल के एगो बच्ची से बलात्कार कइला का बाद ओकर हत्या कर दिहल गइल. आजु शनिचर का दिने ओकर लाश खेत में मिलला का बाद नाराज गाँव वाले पुलिस के जीप में आग लगा दिहले.\nअपना आवे वाला फिलिम पीके में बॉलीवुड के मिस्टर परफेक्टनिस्ट आमिर खान भोजपुरी बोलत लउकीहें, बाकिर तय मानीं कि उ गलत सलत भोजपुरी होखी.\nगोण्डा के वजीरगंज में जिला पंचायत के सदस्य रह चुकल एक आदमी के आजु गोली मारके मुआ दिहल गइल. पुलिस के कहना बा कि ई हत्या रंजिश का चलते भइल लागत बा. अनजान लोग का खिलाफ मुकदमा लिख लिहल गइल बा.\nकाल्हु रात फणनवीस आ गडकरी नागपुर में संघ मुख्यालय जा के संघचालक मोहन भागवत से अलग अलग भेंट कइल लोग. गडकरी स्कूटर चलावत गइल रहलें बिना हेल्मेट लगवले. एह पर बाद में सवालो उठावल गइल कि देश के परिवहन मंत्री के अइसन काम शोभा नइखे देत.\nBreaking News in Bhojpuri\nटटको में टटका\nटटको में टटका खबर : 24 अक्टूबर 2014, शुक\nसाल खतम होखे से पहिलहीं मिलल बेस्ट एक्टर अवार्ड 2014


दशहरा पर रिलीज होखी ‘एक दुजे के लिए’ – Anjoria\nसिनेमा भोजपुरी के सुपरस्टार्स दिनेशलाल यादव निरहुआ आ पवन सिंह के जोड़ी से सजल फिलिम ‘एक दुजे के लिए’ दशहरा के मौका पर रिलीज होखे जात बा. यशी फिल्मस प्रा०लि० आ कैपिटल फिल्मस् प्रा०लि० के बैनर में प्रसिद्ध निर्माता अभय सिन्हा आ टी.पी. अग्रवाल के बनावल एह फिलिम के निर्देशक हउवे अनिल अजिताभ.\nदक्खिन भारत के अदाकारा मधु शर्मा, एहसान खान आ संगीता रमण के एहमें खास भूमिका बा. एकरा के भोजपुरी में बनल पहिलका लव स्टोरी फिल्म बतावल जात बा. हालांकि निरहुआ-पवन के शानदार टक्कर आ एक्शनो देखे मिली एहमें.


खबर भोजपुरी में (बुध, 17 दिसंबर 2014) – टटका खबर\nखबर भोजपुरी में (बुध, 17 दिसंबर 2014)\n(मंगल, 16 दिसंबर के खबर)\nपाकिस्‍तान के शहर पेशावर में सेना के स्कूल में आतंकी हमला क के नाहियो त 160 लोग के मार गिरवले जवना में करीब 140 गो स्कूली विद्यार्थी रहले. एह कायराना हमला के दुनिया भर में निन्दा होखत बा. आतंकियन के पोसे वाला पाकिस्तानो में अबकी बेर आतंकियन का खिलाफ आवाज उठल शुरु हो गइल बा बाकिर हिन्दुस्तान का खिलाफ काम करे वाला आतंकी हाफिज सईद आ दाउद ला अबहियो पाकिस्तानी सरकार आ सेना मेहरबान बनल बिया.\nपाकिस्तानी सेना के एह स्कूल पर कइल हमला के जिम्मा सकारत तहरीके तालिबान आफ पाकिस्तान के कहना बा कि एह स्कूल पर एहीला हमला कइल गइल कि सेनो ओह दर्द के बूझे जवन तालिबानी परिवारन पर हमला करे में लागल बिया.\nआतंक के एह बर्बर वारदात के निंदा भारतो से भइल बा. राष्ट्रपति, प्रधानमंत्री आ गृहमंत्री सभे एकर निंदा कइले बा लोग बाकिर सेकूलर जमात के आवाज नइखे सुनात. हाल के घटनन से इस्लामी समुदाय के छवि दुनिया भर में खराब भइल बा आ ओह लोग के सोचे के पड़ी कि का इस्लाम के सीख अइसने आतंक पसारल ह.\nधर्मांतरण का मुद्दा पर बहस करावे से भागत विपक्ष मंगलो का दिने राज्यसभा में काम ना होखे दिहलसि जबकि सरकार हमेशा तइयार बिया एह मुद्दा पर चरचा करावे के. बाकिर मीठ मीठ गप्प आ कड़ुआ कड़ुआ थू करे वाला विपक्ष ना त धर्मान्तरण पर रोक लगावे के तइयार बा ना एह पर चरचा करे के.\nलोकसभा मंगल का दिने राष्‍ट्रीय राजधानी क्षेत्र दिल्‍ली कानून (विशेष प्रावधान) संशोधन विधेयक 2014 पास क दिहलसि जवना का बाद दिल्ली के गैरकानूनी कालोनियन के कानूनी वैधता दिहल जा सकी. पिछला कानून एही 31 दिसंबर के खतम होत रहुवे आ अब एकर प्रावधान अगिला तीन साल ले कायम रही.\nलोकसभा मंगल का दिने कंपनी संशोधन विधेयक के चरचा का बाद पास क दिहलसि. अब धोखाधड़ी क के जनता के लूटे वाली कंपनियन के निदेशकन के दंड दिहल आसान हो जाई.\nप्रधानमंत्री नरेन्‍द्र मोदी भाजपा के सांसदन संगे भइल बइठक में ओह लोग से अपना बयानबाजी में लक्ष्‍मण रेखा ना लांघे के सलाह दिहलन काहे कि एह से बिना वजह विपक्ष के बहाना मिल जाता बवाल करे के आ संसद के बाधित करे के.\nदिल्‍ली के एगो विशेष अदालत कोयला घोटाला के एगो मामिल में तब कोयला मंत्री आ प्रधानमंत्री रहल मनमोहन सिंह के बयान रिकॉर्ड करे के आदेश सी बी आई के दिहले बिया. अदालत एह मामिला में सीबीआई के क्लोजर रिपोर्ट माने से नकार दिहलसि आ अगिला रिपोर्ट 27 जनवरी के दाखिल करे के कहले बिया.\nमंगल का दिने शेयर बाजर भहरा के गिर गइल आ सेंसेक्स में 538 अंक के आ निफ्टी में 152 अंक के गिरावट दर्ज भइल. दिसंबर का महीना में विेदेशी फंड कंपनिया हर साल बिकवाली करेली सँ बाकिर अबकी कुछ अउरी कारण लागत बा.\nयूपी सरकार राज्य के हर मण्डल में सरकारी इंजीनियरिंग कॉलेज खोले के फैसला कइले बिया. प्राविधिक शिक्षा मंत्री रामसकल गूजर मंगल का दिने एगो समाचार एजेंसी के ई जानकारी दिहलन. कहलन कि जिलाधिकारियन के कहल गइल बा कि एह काॅलेजन ला जमीन उपलब्ध करावस.\nभोजपुर जिला के आरा शहर में सोना पर करजा देबे वाली एगो कंपनी का आफिस पर डाका डाल के करीब 15 किलो सोना के गहना आ नकदी लूट ले गइले से अपराधी. करीब साढ़े चार करोड से अधिका के लूट के वारदात बा ई.\nरोहतास जिला के पहाड़ी इलाका से मंगल का दिने पुलिस चार गो नक्सलियन के गिरफ्तार क लिहलसि. ई इलाका में लेवी वसूले आइल रहले सँ.\nबिहार विद्यालय परीक्षा समिति के मैट्रिक परीक्षा सत्रह मार्च से शुरू हो के चौबीस मार्च ले चली. परीक्षा के दू गो दौर होखी आ हर दौर में अलगा-अलगा जिला के परीक्षार्थी शामिल होखीहें.\nभारतीय रिजर्व बैंक आरटीजीएस के समय सात घंटा से बढ़ा के बारह घंटा करे के तय कइले बिया. अब सबेरे आठ बजे से रात आठ बजे ले आरटीजीएस से धन के लेनदेन चल सकी. शनिचर का दिने साँझ साढ़े तीन बजे ले ई सेवा उपलब्ध रही.\nसीवान जिला के एगो अदालत पहिले अनुमंडल पदाधिकारी रहल प्रभात कुमार सिन्हा के अवमानना के एगो मामिला में दोषी मानत जुर्माना लगा दिहलसि.\nपश्चिम चंपारण के जोगापट्टी इलाका के रूदलपुर गांव में एगो गाड़ी से कचरइला का चलते एगो नवही के मौत हो गइल.\nआरा मंडल कारा में बंद एगो विचाराधीन कैदी राजकुमार सिंह के इलाज का दौरान मंंगल का दिने मौत हो गइल.


बलिया न्यूज, 29 मई 2016 – टटका खबर\nट्रैफिक रुल मानत एगो ट्रक काल्हु बलिया में कटहर नाला पर बनल पुरनका पुल पर चढ़ गइल आ बरीसन से आवाजाही बन्द वाला पुल ट्रक समेत भहरा गइल. जर्जर रहला का बावजूद नेशनल हाईवे अथारिटी पुल पर कवनो चेतावनी बोर्ड नइखे लगवले. एही कारण अनजान ट्रक ड्राइवर बाँए तरफ चलत एह पुल पर चढ़ आइल. गनीमत इहे रहल कि बीच रात भइल एह हादसा में केहु घवाहिल ना भइल.\nआन्ही बरखा का चलते काल्हुओ गिरल गाछ आ मड़ई पलानी का नीचे दबा के कई लोग के जान चल गइल. बलिया के नगरा में बड़सरा सलेमपुर गाँव के एगो बूढ़ आदमी गाछ गिरला से दबा के मर गइलें त पकड़ी इलाका के गोबरहीं गाँव में एगो बूढ़िया के मौत पलानी का नीचे दबा के हो गइल.\nबलिया टीसन पर अब आपन कोच खोजे में एह कोना से ओह कोना ले दउड़े के जरुरत ना पड़ी. अब प्लेटफार्म पर लागल कोच डिसप्ले सिस्टम बतावल करी कि कवन रिजर्व कोच कहवाँ खड़ा होखी. काल्हु बलिया के भाजपा सांसद भरत सिंह कोच डिसप्ले सिस्टम, ट्रेन डिसप्ले सिस्टम, आ स्वचालित टिकट मशीन के उद्घाटन कइलें.\nमऊ में डायरिया के बीमारी पसरला का चलते डेढ़ सौ से बेसी लोग एकरा चपेटा में आ गइल बा. करीब पचास गो मरीजन के जिला अस्पताल में भरती करावल गइल बा.\nयूपी से राज्यसभा के एगारह गो सीटन ला होखे वाला चुनाव खातिर काल्हु बसपा का तरफ से सतीश चन्द्र मिश्र आ अशोक सिद्धार्थ आपन परचा दाखिल कइलें. कांग्रेस कपिल सिब्बल के यूपी से टिकट दिहले बिया बाकिर ओकरा लगे जीते जोग वोट नइखे. सुने में आवत बा कि बाकी वोट के जुगाड़ सपा से चिरौरी क के मांग ली कांग्रेस. सपा का लगे अधिका वोट बा.\nविधानो परिषद के 13 सीट खातिर वोट होखे वाला बा. काल्हु बसपा के तीन गो उमीदवारन के परचा दाखिल भइल आ अब ले नव जने आपन परचा दाखिल कइले बाड़े. अगर सीट से अधिका लोग परचा दाखिल करी तबे वाट करावे के जरुरत पड़ी.\nTags: बलिया, मऊ, राज्य सभा, विधान परिषद


‘दिल्ली’ नीयन रउओ बढ़ाईं ‘भोजपुरी’ के शान – Anjoria\n‘दिल्ली’ नीयन रउओ बढ़ाईं ‘भोजपुरी’ के शान\nजून 8, 2010 भोजपुरी\nभोजपुरिया लोग धान के बिया जइसन होखेलन, जब ले उनका के एगो खेत से दोसर खेत में ना रोपल जाई, उनकर उपजाउपन ना बढ़ी (ई बात दिल्ली विश्वविद्यालय में पढ़ावे वाला प्रमोद कुमार जी एगो मुलाकात के दौरान कहले रहनी). कहे के मतलब ई बा कि जइसे धान के बिया के उखार के दोसर खेत में रोपल जाला आ ऊ बहुत तेजी से खेत में लहलहा जाला, ओइसने खुबी बिहार आ खासकर के भोजपुरिया लोगन में देखे के मिलेला. जब ले ऊ आपन गांव आ जवार में रहेलन, तब ले उनका आपन शक्ति के आभासे ना होला, अउर जइसहीं ऊ आपन घर-दुआर के सीमा लांघ के बहरी कदम राखेलन ऊ ओहिजा आपन धाक जमा लेलन. एकरा पाछे अगर कवनो कारन बा त ऊ बा भोजपुरिया माटी के संस्कार. जब एह माटी के संस्कार लेके केहू बहरी के दुनिया से रू-ब-रू होखेला, त ओकर तेज आ आभा मंडल से लोग प्रभावित भइला बिना ना रह पावेलन. आ इहे प्रभाव ह, जवना के कारन बिहार से बहरी जाए वाला लोगन के प्रति दोसरा प्रदेश के लोगन के मन में जलन के भाव पइदा हो जाला. बिहार के लोगन जेतना मेहनती आ तर्क संपन्न आदमी दुनिया के कवनो कोना में नइखन.\nआज हम दिल्ली में रहे वालन भोजपुरियन के बारे में चर्चा करे के चाहत बानी.\nदिल्ली देश के राजधानी ह आ एहिजा देश के हर कोना से लोग अपना रोजी-रोटी के तलाश में आवेलन. एही तरह जब ‘चटकल’ में बारहमसिया ताला लटक गइल आ लोगन के रोजी-रोटी पुरब के देश से चलल बंद हो गइल, त बिहार के लोग पच्छिम के देश (दिल्ली) के ओर आपन बोरिया-बिस्तरा लेके चल देलन. ई दौर 1990 के दशक से शुरू भइल आ 21वां सदी के आवे-आवे एकर रफ्तार अउर तेज हो गइल.\nआज हालत ई बा कि भोजपुरिया लोग दिल्ली के राजनीतिए ना बलुक एहिजा के सामाजिको ताना-बाना के प्रभावित करे के क्षमता बना लिहले बाड़न. एकर झलक रउआ एहिजा होखे वाला छठ के परब के देख के मिल जाई. बिहार में जे तरह से छठ मनावल जाला, ओकरा से कही जादा धूम-धाम से दिल्ली में छठ पूजा होखेला. छठ के दिने होखे वाला सांस्कृतिक कार्यक्रमन के मंच प उपस्थिति दर्ज करावे खातिर एहिजा के राजनीतिक दलन के बड़-बड़ नेता में होड़ लागल रहेला. छठ के शुभकामना लिखल पोस्टर आ बैनर से पूरा दिल्ली पट जाला. चुनाव के दिनन में बिहार से राजनीतिक दल आपन कार्यकर्ता बोलावेलन आ कहेलन की ऊ लोग आपन रिस्तेदारन के इहां जाके ओहिजा पार्टी के पक्ष में माहौल बनावे लोग. पिछला दिल्ली विधानसभा के चुनाव में त बिहार के तत्कालिन प्रदेश अध्यक्ष राधामोहन सिंह (अपना कुनबा के साथे) त दिल्ली में आके पुरबिया वोट के भाजपा के पक्ष में ध्रुवीकरण करे खातिर बजाप्ते कैंप कइले रहन. बाकिर बिहार आ पूर्वांचली लोगन के विधानसभा में पार्टी के ओर से समुचित टिकट ना मिलला के कारन दिल्ली में रहे वाला पुरबिया भाजपा से नाराज हो गइल रहन. दिल्ली के किराड़ी विधानसभा (जीत के लिहाज से सी ग्रेड) सीट से अनिल झा(पूर्वांचली चेहरा) के टीकट देके भाजपा पुरबियन आ भोजपुरियन के प्रति आपन कर्तव्यन के इतिश्री क लेले रहे. हालांकि एह सीट प अनिल झा पूर्वांचल आ भोजपुरी के नाम प जीत गइलन. बाकिर बाकी जगह भाजपा के हार के सामना करे के पड़ल रहे. हारला के बाद भाजपा के ई एहसास भइल कि बिहार-पूर्वांचल के लोगन के अनदेखा क के ऊ आपन जनाधार दिल्ली में नइखे बढ़ा सकत. ठीक एही तरह बिहार-पूर्वांचल के लोगन के दिल्ली प बोझ बतावेवाली दिल्ली के मुख्यमंत्री शीला दीक्षितो पुरबिया बोल बोले लगली आ दिल्ली में भोजपुरी-मैथिली अकादमी के स्थापना तक करा दिहली. अब भोजपुरी के संस्थागत रूप में देवे में भोजपुरी अकादमी जी-जान से लागल बा.\nकहे के मतलब ई बा कि भोजपुरिया लोग आपन मेहनत आ काज के प्रति समर्पण के चलते आज दिल्ली में आपन झंडा गाड़ रहल बाड़न. त बाकी देश आ विदेश में रहे वाला भोजपुरियनो के चाहीं कि ऊ एही तरह से आपन झंडा सब जगह फहरावस आ आपन देश आ आपन माटी के नाम रौशन करस.\nअउर एकरा खातिर आज से ना अबहीं से एगो संकल्प ले लेस की ऊ आपन भोजपुरी भाइयन के बीच में भोजपुरिए में बात करीहें, चाहे ऊ बस में जात होखस चाहे हवाई जहाज में. एह जगहा प हम स्व. श्रीराम शर्मा जी के कहल एगो बात कह के रउआ सब से विदा लेहब –\nहमनी के बदलब जा, त जुग बदली.\nहमनी के सुधरब जा, त जुग सुधरी..\nअगिला हफ्ता एगो अउर चरचा के लेके आइब, तब तक खातिर अलविदा\nOne thought on “‘दिल्ली’ नीयन रउओ बढ़ाईं ‘भोजपुरी’ के शान”\nजून 11, 2010 को 5:10 अपराह्न पर\nbhojpuri me batiaayee\nbhojpuri me batiaaye\nbole me mat sarmai\nbhojpuri me batiyaeeb,ehe sankapl hamar ba\nee nara ke bhul mat, ka vichar tohar ba?\nbhojpuri hamar “Maai”


चाचा जी, तनिका बताई त भाजपा आज बिहार में कईसे अवुरी काहें खाती सरकार में बिया: तेजस्वी\nकर्नाटक विधानसभा चुनाव में भारतीय जनता पार्टी के बड़ पार्टी बने प बिहार के मुख्यमंत्री नीतीश कुमार भाजपा के बधाई देले। नीतीश ट्वीट में कहले कि भारतीय जनता पार्टी के कर्नाटक में सबसे अधिका सीट प जीत हासिल करे खाती हार्दिक बधाई।\nत उहें, कर्नाटक चुनाव नतीजा प बिहार प्रतिपक्ष के नेता तेजस्वी यादव ट्वीट के माध्यम से ताना मारत कहले कि का बिहार में भाजपा के बहुमत मिलल रहे? का बिहारी भाजपा के एकदम खराब तरीका से ना हरवले रहले? :\nतेजस्वी कहले कि नीतीश जी के मदद से बिहार में बहुमत के चीरहरण अवुरी लोकतंत्र के जनाजा निकाल के चोर दरवाजा से सरकार में बईठ के मलाई चाटत भाजपाई कर्नाटक के मामला में उच्चकोटि के प्रवचन केकरा के बांटतारे?\nतेजस्वी यादव एगो अगिला ट्वीट में कहले कि आदरणीय चाचा जी, तनिका बताई, बिहार में सबसे अधिका सीट वाली पार्टी के का नाम ह? भाजपा के बिहार चुनाव में के हरवले रहे?\nउ कहले कि भाजपा आज बिहार में कईसे अवुरी काहें खाती सरकार में बिया? बिहार के न्यायप्रिय जनता जवना पार्टी के नं-2 अवुरी नं-3 प धकेल देलस उ सरकार में बा अवुरी नं-1 विपक्ष में, काहें?\nमालूम रहे कि कर्नाटक विधानसभा चुनाव के नतीजा में भाजपा सबसे बड़ पार्टी बन के आगे आईल बिया। कांग्रेस दूसर नंबर प अवुरी जेडीएस तीसरा नंबर प आईल बिया। भाजपा के मुख्यमंत्री पद के उम्मीदवार बीएस येदियुरप्पा कर्नाटक के राज्यपाल वाजूभाई वाला से मुलाकात क सरकार बनावे के दावा कईले।\nउहें, कांग्रेस तीसरकी बड़ पार्टी जेडीएस के समर्थन देवे के घोषणा क देलस। ओकरा बाद जेडीएस नेता एचडी कुमारस्वामी राज्यपाल से मुलाकात करे पहुंचले। कुमारस्वामी कहले कि कांग्रेस के ओर से जेडीएस के दिहल पत्र के आधार प हमनी के कर्नाटक में सरकार बनावे खाती आपन दावा क देले बानी।\nFirst Update: 16 May, 2018 08:47 AM


भोजपुरी विशेष: पढ़ाई लिखाई से बंगाल में भोजपुरी के लोग के जीवन में केतना बदलाव आइल : Hindi News\nभोजपुरी बोले वाला लोग बंगाल में मेहनत मजूरी क के जीवन चलावे गइल रहे, लेकिन आज पढ़ाई लिखाई से भोजपुरी समाज के बहुत बड़ हिस्सा के जीवन में बदलाव आ गइल बा. भोजपुरी समाज के ये सफल यात्रा पर एक नजर.\nOctober 17, 2020, 1:43 PM IST\nपढ़ाई लिखाई माने कि शिक्षा कौनो समाज के बढावे खातिर केतना जरूरी होला ई बंगाल के भोजपुरी समाज के पिछला 50-60 साल के विकास यात्रा पर नजर डलले पे साफ दिखाई दे जाई. ऊहवा के भोजपुरिया बोले वालन परिवार के नौजवानन में पढ़े लिखे क चसक जहिया से जागल ह समझी कि उनकर भागे जाग गईल. पढ़ाई लिखाई त सबही क भाग जागेवेला चाहे केहू कौनो समाज कौनो परिवार क होखे लेकिन बंगाल के भोजपुरिया समाज क भाग जगले क माने कुछ औरे ह. पढाई लिखाई से बंगाल में 60 के दसक तक मुड़ी गोत के चले वाला भोजपुरिया समाज के नवका पीढ़ी 80 के दसक आवत आवत सीना तान के चले लागल. कहे क माने ई है कि जेकर बंगाली भाई लोगन के आगे बोली न निकले उन कर बच्चा सब पढ़ लिख के मन से एतना मजबूत हो गइल सब कि अब रास्ता घाट…. बस ट्रेन कहिओं आपस में आपन बोली बोले में तनको न लजानन सब.\nपहिले बंगाली भाई लोगन के आगे आपन बोली बोले क त हिम्मते न होखे हिन्दी बोले में भी जइसे प्राने निकल जाए. ईहे हाल बंगला न बोले वाला बिहार के दूसरो समाज के लोगन के रहे. उनका सबके चाल ढाल में भी पढ़ले लिखले से बहुते ज्यादा सुधार होईल ह लेकिन भोजपुरिया समाज क नवका सबमें त गजबे ठसक देखाई पड़े ला. पढल लिखल भोजपुरिया जवान सबका सामने आपस में आपन बोली बोले में तनिको न सकुचाला. एक त आपन परदेस ऊपर से घरे में सुरए से पढाई लिखाई क वातावरन रहे क असर ई होईल कि बंगाली समाज अपना के सबका से ऊपर माने लागल. एकरा पीछे सबसे बड़ कारन ई ह कि ई समाज में शिक्षा के ले के सुरुए से एगो अलगे सोच दिखाई पड़े ला. एकरा चलते ई समाज के लोग आजादी के पहिले से ही पढ़े लिखे वाला हर क्षेत्रे में आगे चले लागल. ओकर नतीज ई होईल कि सरकारी नौकरियन में भी इहे लोग अधिक दिखाई लागे लगल.\nबाकिया समाज के लोग पिछुआए लागल. शिक्षा के ले के ई समााज आजादी के पहिले से ही जाग गईल रहल… एकर सबसे बड़ कारण सायद अंग्रेजन क सबसे पहिले कलकत्ता में आइके बसल ही होखे. चाहे जौने कारन होखे लेकिन बंगाली भाई लोग अपना आगा केहू के कुछ समझते ना रहे. उनका सबका रौब में रोजी रोटी कमाए घर बार परिवार छोड़ के सैकड़ो मील दूर आइल बिहार के मजदूर कामगार भाई लोग आ जाए. एतना दूर गईल भाई लोगन के भी पूरा धयान कमाई पर रहे. एकरा चलते न तो आपन परिवार ठीक से पाले पोसे पर ही धयान देहलन लोग आ न त आपन बच्चन के पढ़ावे लिखावे के बारे में ही कबहूं सोचलन. अइसे बेसी लोगन क परिवार त गांवे पर रहे आ जे अपना साथ रखबो करे सबके धयान दू पैसा कमाइये पर रहे. कमाई भी कौने एतना न रहे कि बाल बच्चन के बढ़िया से पाल पोस सकें. उ जमाना में जे आपन पेट काट के बच्चन के पढ़ा लेहिलस समझ लेही कि उनकर भागे जाग गईल. लेकिन अइसन कर पावे वाला बहुते कम लोग रहे तब.\nअब माने पिछला तीसन साल से आस्ते आस्ते ई हालत बदले लागल. जब इन सब बिहारी उहो भोजपुरिया कामगार भाइयन के लाइका लइके स्कूल कालेज जाए लगने त भरल समाज में उहो बंगाली लोगन के बीच मुंहों खुले लागल. ना त पहिले बंगाली भाई लोगन के सामने बोलिए न निकले. ई त शिक्षा पावे के ही कमाले ह कि भोजपुरी भी आपन रंग दिखावे लागल. अइसन न रहे कि पहिले भाई लोग अपना में आपन बोली ना बोलें …. लेकिन ट्रेन बस में बेख्याली से भी मुंह से आपन बोली निकल गइले पर तुरते डंटा जाए लोग…. क्या बोलता है… चुपचाप शांति से बइठो. अधिका से अधिक भोजपुरिया भाई लोग कलकत्ता के नियरे हुगली नदी के दोनों तीरे हबड़ा, हुगली और 24 परगना जिला में बसल ह. हुगली नदी के तीरे ए से कि नदी के दोनों पार ही चटकल, सूताकल आ दूसर कल कारखाना बनन ह. आ ए में मसीन चलावे वालन कामगार सब बिहार आ पूर्वांचल के ही रहे.\nसबका के कबहूं न कबहूं कौनो न कौनो काम से कलकत्ता जाए के पड़े. कलकत्ता जाए क साधन ट्रेन आ बस रहे. अउर ट्रेन आ बस पर चढ़े के माने रहे बंगाली भाई लोगन क अइंठ से न झेलल. आ एसे बचे क एके उपाय रहे मुंह बंद करके चुपचाप कलकत्ता जा अउर आपन काम खतम करिके चुपचाप घरे चल आवा. अउर कउनो जरूरी बात होखे त आस्ते आस्ते आपसे में बतियावा, अइसे कि केहू अउर के सुनाइए न पड़े. इ सब अनपढ़ होला के चलते रहे. लेकिन इ सब अनपढ़ कामगरन के बच्चा लोग पढाई लिखाई के चलते आपन हक अउर देश क नियम कानून ठीक से समझे बूझे लागल. एकरा चलते अब उ केहू से न त दबे के तैयार रहे आ न त केहू के रोब सहे के. सायद दिमाग में इहो रहे कि उनकर बाप दादा के बहुते सतावल गईल रहे. पढ़ल लिखल जवान पीढ़ी के मन में कौनो किसम के डर भय जब खतम हो गईल त उ अब रास्ता घाट… ट्रेन बस…कालेज आफिस जब जगह अपना भाई लोगन से अपने भाषा में बोले बतियावे लागल.\nई लोगन के इहो बात के चिंता न रहे कि के का बोली आ के क सोचत ह. मजे क बात इ ह कि बंगाल क मूल समाज भी इ बात बहुत जलदी समझ गइल कि पढल लिखल बच्चन पर रोब झाड़ल अब हंसी ठट्ठा नाही ह. लेकिन दिमाग में जउन चीज सालन से बइठल ह उ एतना जलदी कइसे खतम होई. से उ लोग अब अपने में फुसफुसाए लागल कि… इ सब केतनो लिख पढ़ लें लेकिन इनकर देहाती पन कबहूं ना जाई. बंगाल बिहार में सुरूए से ही रार रहे. बंगाली भाई लोग हिंदी बोले वाले सबके ( मारवाड़ियन के छोड़ के ) बिहारी ही बुलावेलन. भोजपुरी अउर यूपी बिहार क दोसर बोली बोले वालन सब लोग उन सबका नजर में बिहारी रहन. केहूं अगर टोक देबे कि हम बिहार के नाही यूपी क रहे वाला हईं त कहें बोलचाल भाषा त एक्के ह चाहे जहां क रहा . हां अगर केहूं कह दे कि हम त कासी क हईं … तब तनी मनी इज्जत पानी मिल जाए, उहों बूढ़ पुरनियन से. काहे से कि उन कर बूढ़ पुरनिया मोक्ष पावे खातिर शिव नगरिया कासी ही आवल चाहत रहें.\nकासी के छोड़ के केहूं भी ‘बिहारी’ के खातिर उन सबका मन में कौनो इज्जत न रहे. उ सब आपस में इन सबही के छातू कह के भी बोलावत रहें. छातू माने सतुआ खाए वाला. लेकिन पढाई लिखाई से समाज में केहू क इज्जत कइसे बढ़ेला अउर कइसे ओकर खान पान … रहन सहन भी इज्जत पावे लगेगा… सतुआ एकर सबका ले बड़ उदाहरण ह. शिक्षित भोजपुरियन के साथे रह के बंगाली संगी साथिन के सतुआ के गुन समझ में आवे लागल. गरमी के दिन में अब भाई लोग फुटपाथ पर बिहारी भाइयन के दोकान पर मिले वाला सतुआ क सेवन बिना लाज संकोच करेला. मुढ़ी चनाचूर और झालमुढ़ी खाए वाला भाई लोग अब भूजा अ चूड़ा चना भी खूब चाव से खाएला … जबकि पहिले इहे भाई लोग आपन खानपान – रहनसहन, पहिनावा अउर संस्कृति पे एतना इतराये कि ओकरा आगे केहू के कुछऊ न समझे. लेकिन शिक्षा के चलते खुलल दिमाग क बत्ती कौनो भी समाज क भाग के बदल देला. बंगाल क बिहारी अउर पूर्वांचली समाज में 30 – 40 साल के भीतरे परिवर्तन एकर अच्छा उदाहरण ह.


नयको साल में चलेवाला बा मनोज तिवारी के सिक्का – Anjoria\nसिनेमा भोजपुरी के मेगा स्टार मनोज तिवारी के सिक्का नयका साल तेरहो में खूब चलेवाला बा. पिछला साल मनोज तिवारी कुल 140 गो स्टेज शो क५लन, अपना नया घर में प्रवेश कइलन, दूरदर्शन पर प्रसारित ‘क्लोजअप भारत की शान’ के शानदार आगाज कइलन आ महुआ टीवी पर उनकर शो ‘सुरों का महासंग्राम‘ दर्शकन के खूब पसंद आइल. पिछलके साल मनोज तिवारी के ई टीवी से ‘बिहारी हो तो ऐसा’ सम्मान मिलल आ खुशी क बात रहल कि ई सम्मान उनुकर महतारी लिहली.\nअब एह नयका साल में मनोज तिवारी खुद के प्रोडक्शन हाउस खोलींहें आ कई गो अइसन काम करीहन जवना ला उनुका के लमहर समय ले याद राखल जाई. एही साल उनकर ‘गंगा जमुना सरस्वती’, ‘यादव पान भंडार’, ‘मिस्टर गोबर सिंह’ वगैरह फिलिम देखे के मिले वाला बा आ ‘धारा 144’, ‘परमवीर हमीद’, ‘परशुराम’ अउर ‘राजनैतिक योद्धा’ फिलिमो लाइन में बाड़ी स।\nपिछलके साल मनोज तिवारी के भोजपुरी सितारन के क्रिकेट टीम ‘भोजपुरी दबंग’ के कप्तान बनावल गइल.


Dec 19, 2011 उत्तर प्रदेश के खबर\nलखनऊ में अतवार का दिने मुस्लिम क्षत्रिय वैश्य सम्मेलन में मायावती कहली कि अगिला दू तीन दिन में विधानसभा चुनाव के घोषणा हो सकेला. कहली कि अयोध्या में बाबरी ढाँचा गिरावे में कांग्रेस आ भाजपा के मिलिभगत रहुवे. कहली कि बसपा चाहेले कि मुसलमानन आ गरीब सवर्णन खातिर आरक्षण दिहल जाव.\nराज्य सरकार के कर्मचारियन के अब दस साल, सोलह साल आ छब्बीस साल पर प्रोमोशन दिहल जाई. पहिले दुसरका प्रोमोशन अठारह साल पर मिलत रहुवे जवन अब सोलह साल पर मिल जाई.\nअपना यूपी दौरा में अतवार का दिने औरैया आ रमाबाई नगर में जनसभा में भाषण देत कांग्रेस के महासचिव राहुल गाँधी कहलन कि अति पिछड़ा आ मुसलमानन के आरक्षण के पूरा फायदा चहुँपावे के व्यवस्था कइल जा रहल बा. कहलन कि अगर उनुका पार्टी के सरकार बनल त हर गाँव में ब्राडबैंड के सुविधा दे दिहल जाई. बसपा पर आरोप लगावत कहलन कि केन्द्र से करोड़ों रुपिया भेजल जात बा बाकिर ऊ जनता ले चहुँपत नइखे. भाजपा पर सांप्रदायिकता फइलावे के आ मुलायम पर अंगरेजी के खिलाफ रहे के दोष लगवलें.\nभाजपा के राष्ट्रीय सचिव किरीट सौमैया आरोप लगवले बाड़न कि मायावती आ सतीश मिश्रा के परिवार वाले फर्जी कंपनी बना के दस हजार करोड़ रुपिया बिटोर लिहले बाड़े. एहमें मायावती के भाई आनन्द कुमार आ सतीश मिश्रा के बेटा कपिल मिश्रा के ऊ खास नाम लिहलें.\nरालोद नेता अजित सिंह के अतवार का दिने केन्द्र सरकार में नागरिक उड्डयन मंत्री बना दिहल गइल. कांग्रेस यूपी में रालोद से चुनावी गठबन्हन कइले बिया. अजित सिंह हर पार्टी के सरकार में मंत्री रहे के कमाल करेलें आ अपने पार्टी के दू बेर खतम कर के तिसरका पार्टी में चलत बाड़न अबही. राजनितिक सौदेबाजी में अजित सिंह सभकर गुरू पड़ीहें.\nबलिया में अन्तरमण्डलीय राज्य फुटबाल चैम्पियनशिप करावल जा रहल बा जवना में राज्य के अठारह गो टीम हिस्सा लेत बा. एह प्रतियोगिता का मार्फत राज्य के खिलाड़ियन के चुनल जाई.\nराहुल के चुनाव क्षेत्र अमेठी में राजीव गाँधी विश्विवद्यालय खोलल जाई एकर घोषणा राहुल गाँधी अमेठी में कइले.\nपूर्वाचल समेत राज्य भर में कड़ाका के जाड़ा पड़त बा. जवना चलते कई जगहा स्कूलन के बंद करा दिहल गइल बा.


उहाँका जहें होखबि, भोजपुरी खातिर कुछ करत होखबि - डॉ. रामरक्षा मिश्र विमल - मैना: भोजपुरी साहित्य क उड़ान (Maina Bhojpuri Magazine)\nHome चौधरी कन्हैया प्रसाद सिंह 'आरोही' डॉ. रामरक्षा मिश्र विमल संस्मरण उहाँका जहें होखबि, भोजपुरी खातिर कुछ करत होखबि - डॉ. रामरक्षा मिश्र विमल\nउहाँका जहें होखबि, भोजपुरी खातिर कुछ करत होखबि - डॉ. रामरक्षा मिश्र विमल\nचौधरी कन्हैया प्रसाद सिंह जी के चेहरा बिसरत नइखे। लागता हाले में उहाँसे मिलल रहीं। बहुत उमेदि रहे उहाँ से। अभी बहुत कुछ करेके रहे उहाँके। उमिरि भले ढेर भइल रहे बाकिर काम करे में ना लउके। काम में उहे तेजी। जिग्यासा लइकन के आ भूमिका गार्जियन के। अपने भलहीं जल्दिए गरमा जाईं बाकिर दोसरा के सुझाव दिहीं – “ए मिसिर जी, रउआँ लइकीवाला हईं। हइसे लइकावालन से बात करबि त मुश्किल होई। लइकावालन से तनी नइए के बात कइल जाला।” हमरा सोझे एगो लेखक के उहाँका समुझावत रहीं। जहाँ केहू नया भा पुरान साहित्यकार मिलल आ ऊ जो भोजपुरी में लिखत होखे त मान लिहीं कि ओहिजा चौधरी जी पहुँचल बानी। संक्षेप में इंटरव्यू लिया गइल। ई “भोजपुरी साहित्यकार दर्पण” के तेयारी चल रहल बा। कवनो अहंकार ना, एकदम लइकन के चुलबुलापन। बिलकुल सहज व्यक्तित्व।\nहमार पहिल भेंट जब उहाँ से भइल रहे तब चौधरी जी नया रहीं आ हम अभी नया-नया लिखे शुरू कइले रहीं। ओह घरी उहाँका नोकरी में रहीं। नीसन्ह दोहरी देहिं आ कड़क आवाज। हम सुरुए से संकोची आ विनम्र रहीं, अपना से बऽड़ से मुँह ना लड़ाईं, साइत एही से केहू के अप्रिय पात्र ना बनत रहीं। ओह घरी उहाँके आदेश रहे- “ए विमल ! हिंदी में ढेर लोग लिखता। तू एगो ना लिखबऽ त कवनो पहाड़ ना टूटि जाई हिंदी पर बाकिर भोजपुरी में लिखबऽ त माई के एगो करजा उतरी। तोहन लोग के भोजपुरी में खूब लिखेके चाहीं।” मतलब सुरुए से भोजपुरी साहित्यकारन के एगो पीढ़ी तइयार करे में उहाँ के जबरदस्त हाथ बा। लोगन के अइसे बोलल कम सुनले बानी। ज्यादातर लोगन के सोचे के एगो अलग ढंग होला- “बुझाता जइसे हमरा बेटा के बियाह होखे, लिखऽ भा भाँड़ में जा, हमरा का ?”\nपिछला कुछ साल से जो हम आरा जाइबि त उहाँ से मिले के कोशिश जरूर करबि। उहाँका रहबि त लागी कि आरा आइल सुफल हो गइल आ जो ना रहबि त फोने प ऑडर देबि कि हमरा घरे चलि जाईं आ फलाना-फलाना किताबि जरूर ले लेबि। अब त हमरा जाहींके बा।\nकुछ साल पहिले दिल्ली में एगो विश्व भोजपुरी सम्मेलन में उहाँसे भेंट भइल। ओहिजा कई गो साहित्यकार लोगन से भेंट-मुलाकात भइल। आसिफो भाई आइल रहन। चौधरी जी के एगो बऽड़ तकलीफ रहे कि आसिफ उनुका से ना मिलले। चौधरी जी नाटक का सङही गजलो के विशेषज्ञ मानत रहीं अपना के। हमरा कहला से आसिफ भाई गइले, मिलले उहाँसे आ अतना प्यार बरिसल उहाँके कि विमले अलोत हो गइले। हम मजाके में कहलीं आसिफ जी से- “लीं बिचवनिया भइला के नीक फायदा भइल हमरा। हमरो दू गो सुने के मिल गइल।“ फेरु हमनीका खूब ठठाके हँसलीं जा। ई कवनो व्यंग ना रहे, नु उहाँके अनादर। ई उहाँके अभिभावक रूप आ आत्मीयता के व्याजस्तुति रहे। उहाँसे जे भी कबो मिलल होई उहाँका आत्मीयता से बंचित ना रहल होई, हमार बिस्वास बा। उहाँके सुभाव क्रोध करेवाला ओह रिसियन के सुभाव रहे, जेकर पूरा जीवन समाज का फायदा खातिर समर्पित होत रहे।\n2014 के बाति ह। आरा आइल रहीं। चौधरी जी के फोन कइलीं कि आरा आइल बानी। उहाँका तब साइत धनबाद में रहीं। आदेश मिलल- “हमरा घरे चलि जाईं आ हमरा बहू से कुछ किताब आ नया आइल पत्रिका ले लेबि। हम लेके अइलीं। जब खोलिके देखलीं ता चका गइलीं। ओमें बिना पैकिंग तूरल एगो नया पत्रिका रहे। हम तुरते फोन कइलीं। उहाँका कहलीं कि रउरा ले जाईं। हमरा से ज्यादा राउर पढ़ल जरूरी बा। हम फोन कइके दुबारा मङा लेबि। ओमें गंगा प्रसाद ‘अरुन’ का संपादन में निकलेवाली एगो अनियतकालीन पत्रिको (लकीर) रहे। हम फेरु परेशान। दिल्लीवाली घटना के अभी दुइयो साल ना भइल होई आ कुल्हि भुलाके भोजपुरी खातिर अइसन समर्थन ? दरअसल पूर्वांचल एकता मंच, दिल्ली का ओरि से आयोजित विश्व भोजपुरी सम्मेलन खातिर हमनीका जहाँ ठहरल रहीं जा, बाद में पता चलल कि ओहिजा राती खा चौधरी जी आ अरुण जी में एह हद तक वाद-विवाद भइल रहे कि साधारन आदिमी त जिनिगी भर बात ना करी आपस में। बाकिर हमार परेशानी बेकार के रहे। चौधरी कन्हैया प्रसाद सिंह कवनो साधारन आदमी के नाँव ना रहे। एतना उमरदार भइला का बादो उहाँका सभ कुछ भुलाके फेरु पहिलहीं नियन संबंध बना लिहलीं। हमरा नइखे मालूम कि अपना व्यक्तिगत जिनिगी में उहाँका कइसन रहल बानी ( काहेंकि अतना करीब हम नइखी रहल।), बाकिर अतना त हम दावा से कहि सकतानी कि भोजपुरी का बढ़ंती आ ओकरा अस्मिता के रक्षा खातिर चौधरी जी हर तरह के अभिमान के कगरी करे से कवनो परहेज ना करत रहीं। का बूढ़ का लइका का सेयान; भोजपुरी से जुड़ल बात जो उहाँका कान में आ गइल त अब सभ अपने हो जाई, बिलकुल समउरिया। बिलकुल एगो असाधारन व्यक्तित्व।\nपाँच साल पहिले ‘माई’ के एकांकी विशेषांक निकलेवाला रहे। चौधरी जी के फोन आइल- “कवनो बंगला एकांकी के भोजपुरी में अनुवाद कऽ के भेंजीं।“ हम असमंजस में परि गइलीं। हम बंगाल में रहिके नौकरी जरूर करतानी बाकिर बंगला भाषा के इचिको ज्ञान नइखे, बस थोर-ढेर समुझि लिहींले। हमरा एह काम खातिर बंगला के कुछ साहित्य-प्रेमी लोगन के मदत लेबेके परल, तब जाके उहाँके आदेश पूरा कर पवलीं। ‘माई’ के एकांकी विशेषांक निकलल आ बहुत सुंदर आउर मूल्यवान। क्षमता ना रहलो पर केहू से लिखवा लेबेके क्षमता चौधरी जी में रहे।\nसोझो बात(कटु सत्य) बोले में चौधरी जी के केहूँ सानी ना रहे। एक बार उहाँका घरे बइठल रहीं। कुछ आउर लेखक रहन। हमरा से कम उमिरि के केहू ना रहे। एगो लेखक महोदय हमार पता आ फोन नंबर ऊहें का किताब पर लिखे लगलन, जवन उहाँका कुछे देर पहिले देले रहलीं। उहाँका साफ मना कऽ दिहलीं। ई नीमन बात ना हउवे। ई कुल अलग से कवनो कागज पर लिखेके चाहीं। कागज देत उहाँका जोड़लीं- बाहर रउआँ का करबि हम थोरे देखे जाइबि बाकिर कम से कम हमरा आँखि का सोझा त एकरा पर कुछ मत लीखीं, देखिके हमरा तकलीफ होई।\nअंतिम बार चौधरी जी से मिले खातिर जब हम आरा आइल रहीं त उहाँका आपन लिखल जतना किताबि रहे, अधिकांश के एकाध गो प्रति दिहलीं। जयघोष, शिव, ब्रह्मा, नीम, अनुमंता, धर्मी आ भोजपुरी साहित्यकार दर्पण (दूसरा भाग)। इहाँ तक कि भोजपुरी साहित्यकार दर्पण के ऊहो भाग हमरा के दे दिहलीं जवना में हमार जिक्र त रहे बाकिर ओकर एकही प्रति ओहिजा मिल पावल। उहाँका कई गो शोधो ग्रंथ देखवलीं जवनन में हमराके साहित्यकार का रूप में कोट कइल गइल रहे। ओह सभे शोध ग्रंथन के तइयारी में उहाँके भरपूर सहयोग रहे। हर बार से ज्यादा चर्चा ए पारी हमनी का बीचे भइल रहे। हम एगो नया पत्रिका निकाले के आपन योजना बतवलीं। बाकिर उहाँका ई कहिके मना ना कइलीं कि बहुत पत्रिका निकलत बाड़ी सन, उहनीके सहयोग करीं, नया काहें खातिर। चौधरी जी बहुत खुश भइलीं आ कहलीं- “रउँआ सभके त अब पूर्ण रूप से आ पूरा ताकत का साथे अब आइए जाएके चाहीं। आजु ओकरे जरूरत बा।“\nपिछला कुछ साल से एकाध बार आरा जाए के संजोग त बनिए जाता बाकिर जबसे चौधरी जी परधाम के पयान कइलीं, अबहीं ले कदम ना उठल। सोचींले, कइसे जाइबि ओह आरा के बजाज गली में, जहाँ घर के अहाता त होई, घर-परिवार के लोगो होई बाकिर उहाँका ना होखबि। मन रुआँस हो जाता सोचिके बाकिर तबहूँ अचेतन में एगो बात कहीं ना कहीं हरमेश चलऽता कि उहाँका जहें होखबि, भोजपुरी खातिर कुछ करत होखबि।\nचौधरी कन्हैया प्रसाद सिंह जी साहित्य का लगभग हर विधा पर आपन कलम चलवले बानी। भोजपुरी माई के भंडार भरे में अपना ओरि से उठाइ ना रखलीं। भाषा से साहित्य तक के अलग-अलग पक्षन पर कहीं ना कहीं उहाँका बहस के केंद्र में रहल बानी। उहाँके ई नि:स्वार्थ साधना आवेवाला दिन में तब अउर साफ लउके लागी, जब उहाँ पर शोध कार्य खातिर विश्वविद्यालयन का सूची में बढ़ंती होखे लागी।


गर्मी कइलस बेहाल – Anjoria\nमई 19, 2010 कविता\nबहत बिया सर-सर पुरवा बयरिया.\nधधकत बा आग, चले लू के लहरिया.\nघर से कहीं निकलल मोहाल भइल बा.\nभाई हो गर्मी से जिअरा बेहाल भइल बा.\nलागत बा चईत जइसे जेठ के महीना.\nचुअत बा माथा से तर-तर पसीना.\nकिरपा अइसन करत बाड़ी धूप के रानी.\nकि अमृत से बढ़िया, लागत बाटे पानी.\nकपडा अपना देह के, जी के जंजाल भइल बा.\nसुस्ताये खातिर पेड़ तर मेला लागल बा.\nजगे-जगे सतुआ आ लस्सी के ठेला लागल बा.\nजइसे-जइसे सूरज सर पर चढ़त बा भाई.\nबार-बार नहाये के मन खुबे करत बा भाई.\nगड़बड़ सगरी नस-नस के सुर-ताल भईल बा.\nभाई हो गर्मी से जिअरा बेहाल भईल बा.


हम सही कि तू गलत : बाति के बतंगड़ – 16 – Anjoria\nएह घरी के चरचन आ बकतूतन के अलगे अन्दाज हो चलल बा. सभे एही अन्दाज में पूछत बा कि – हम सही कि तू गलत ? आ जबाब देबे वाला के कहना रहत बा कि – ना तू सही, ना हम गलत ! केहु ई माने ला तइयार नइखे कि उहो गलत हो सकेला.\nसाइकिल से चलत, मास्टरी के नोकरी से परिवार चलावे वाला नेताजी बनते करोड़े ना, अरबो में खेले लागत बा आ ओकरा बादो पूछत बा कि – का हम बेइमान हईं ? ना चचा, तोहरा के बेइमान कहि के आपन मूड़ी थुरवावे के शौक केकरा होखी ? तू त ईमानदारी के नमूना हउव. दीदीया अलगे छाती कूटत बिया. बहिना के ना रोवते बनत बा ना हँसते.\nसभे परेशान बा कि जनता के दिक्कत होखत बा बाकिर केहु जनता के नइखे सुनत कि ओकरा कवनो परेशानी नइखे. ऊ एक दिन के रोजी छोड़ के लाइन में ठाड़ आपन दू हजार रुपिया बदले के इन्तजार करत बा. आ इहे सोच के खुश बा कि करोड़ अरब रखले लोग आपन नोटवा कइसे बदलावत बा. सरकार आ करियाधन वालन का बीचे तू डाल-डाल, हम पात-पात के चूहा-बिल्ली दौड़ चालू बा. दिहाड़ी पर मजूरा राखि के आपन नोट बदलावत देखि के सरकार बदलैन के सीमा घटा दिहलसि. फक्कड़ गरीबन के खोलल जन धन खाता में नोटन के बरसात देखि सरकार ओकरो पर नजर डेढ़ क लिहले बिया. कुछ लोग के अब बीपीएल सुविधो छीनाए के खतरा बन गइल बा. तरह तरह के कानूनन के लोचा खोजात बा आ ओकर भरपूर इस्तेमालो हो रहल बा.\nबाकिर सब कुछ होखला का बादो नेता परेशान बाड़ें कि नोट चलावे के कुछ अउर मौका दीहल जाव. नाम त लेत बा लोग किसान आ गरीबन के बाकिर मकसद बा धन के खेती करेवाला अपना जइसन नेता राजनीतिक किसानन के माल के सफाई करावल. पहिले नेता चैन से रहत रहलें आ जनता परेशानी में रहत रहुवे. अब जनता चैन लीहल चाहत बिया त नेता परेशान हो गइल बाडें. सत्तर बरीस के खुला लूट के जमाना देखले एह नेतवन के इचिको अनेसा ना रहल कि अइसनको हो सकेला. आ अब जब हो गइल बा त लोग आँख मींच मींच के देखल चाहत बा कि कवनो डरावन सपना त नइखीं देखत हम ?\n30 सितम्बर अब सबका याद आवत बा. कुछ लोग सोचले रहुवे कि आपन करियका धन डिक्लेयर क दीं बाकि सलाहकार लोग कह दीहल कि महटियाईं ना. अबहीं अउरी मौका दीहि सरकार जइसे अब ले देत आइल बिया. ना त 30 सितम्बर बढ़ल, ना 30 दिसम्बर बढ़े के उमेद लउकत बा. बेनामी सम्पति प संकट अलगे मडँरात बा. नेता लोग के सगरी नेतागिरी भुला गइल बा. भठियरपन के नाम ले के सत्ता के मलाई चाभत पापियन के परेशानी अलगे बा. ओकनी ला अब अन्ना सरकार के चाटुकार हो गइल बाड़न. ऊ अबहियों एही गफलत में बाड़ें कि हम सही आ लोग गलत. बाकिर लोगो अब चालाक हो चलल बा. ऊ अब एह बहकावा में नइखन आवे वाला. ना त अइसन बड़हन फैसला अतना आराम से ना सकार लेतें. चोर नेतवन के लाख उकसवला का बादो उकसत नइखन.\nएही माहौल में तीन तलाक आ इस्लामिक बैंकिंग के बैलून उड़त देखि के सेकूलर जमात अलगे परेशान हो चलल बा. अगर कहीं उहो जमात सेकूलर चालबाजी बूझ जाई त एह लोग के सगरी दोकानदारी बन्द होखे के अनेसा बढ़े लागल बा. कहीं मजबूरन मानिये मत लेबे के पड़ो कि हँ भईया, तू सही, हमही गलत.


जहरीली हवा में सांस ले रहल बा दुनिया के 99 फीसदी आबादी - खबर भोजपुरी\nभोजपुरी के एक मात्र न्यूज़ पोर्टल।\nKhabar Bhojpuri - भोजपुरी के एक मात्र न्यूज़ पोर्टल।\n- In House -\nजहरीली हवा में सांस ले रहल बा दुनिया के 99 फीसदी आबादी\nविश्व स्वास्थ्य संगठन जारी कइलस रिपोर्ट\nBy कुमार आशू\t On Apr 5, 2022\nविश्व के 99 फीसदी आबादी जहरीला हवा में सांस ले रहल बा। एकर मतलब बा कि दुनिया भर में करीब 782 करोड़ से बेसी लोग अइसन हवा में सांस लेहले के मजबूर बाने, जेमें वायु प्रदूषण के स्तर डब्लूएचओ द्वारा तय मानक से बेसी बा। देखल जाए त हवा में घुलल ई जहर उनके स्वास्थ्य खातिर घातक हो सकत बा।\nई जानकारी वायु प्रदूषण के ले के आज विश्व स्वास्थ्य संगठन (डब्लूएचओ) के रिपोर्ट सामने आइल बा। एह डाटाबेस के विश्व स्वास्थ्य दिवस के सन्दर्भ में जारी कइल गइल बा। ई पहिला मौका बा जब एह डेटाबेस में नाइट्रोजन डाइऑक्साइड के शामिल कइल गइल बा।\nदुनिया में वायु प्रदूषण के समस्या केतना गंभीर बा एकर अंदाजा आप एही से लगा सकतनी कि हवा में घुलल ई जहर हर बरिस 70 लाख से बेसी लोग के जान ले रहल बा। हालांकि डब्लूएचओ इहो जानकारी देहले बा कि पहिले के तुलना में अब कहीं बेसी शहर वायु गुणवत्ता के निगरानी कs रहल बा। गौरतलब बा कि वायु गुणवत्ता की निगरानी करे वाले शहर के संख्या में पहिले के तुलना में 2,000 शहर के इजाफा भइल बा।\nदेखल जाए त 2011 में एह डेटाबेस लॉन्च होखले के बाद से वायु गुणवत्ता के आकड़ा के साझा करे वाले शहरन के संख्या में छह गुना वृद्धि भइल बा। आकड़ा के मुताबिक 117 देश के 6,000 से अधिक शहर में वायु गुणवत्ता के निगरानी कइल जा रहल बा।\nलेकिन एकरे बावजूद उहवाँ वायु गुणवत्ता में कौनो खास सुधार नाइ आइल बा। एह शहर में रहे वाले लोग अब्बो पार्टिकुलेट मैटर (पीएम) अउर नाइट्रोजन डाइऑक्साइड के स्वास्थ्य खातिर हानिकारक स्तर में सांस ले रहल बाने। देखल जाए त ई जोखिम निम्न अउर मध्यम आय वाले देश में कहीं बेसी बा।\nगौरतलब बा कि जहवां उच्च आय वाले देश में निगरानी कइल गइल 17 फीसदी शहर में पीएम10 अउर पीएम 2.5 के स्तर डब्ल्यूएचओ के तय सीमा के भीतर रहल जबकि निम्न अउर मध्यम आय वाले देश में ई आंकड़ा एक फीसदी से भी कम दर्ज कइल गइल बा।\n2369200cookie-checkजहरीली हवा में सांस ले रहल बा दुनिया के 99 फीसदी आबादीyes\nईमेल से खबर पावे खातिर सब्सक्राइब करीं।\nShare WhatsappFacebookFacebook MessengerTwitterLinkedinTelegram\nकुमार आशू 655 posts0comments\nदुआ के संगे अकीदतमंद लोग रखल मुकद्दस रमजान के दुसरा रोजा\nराष्ट्रपति कोविंद पहुचलें नीदरलैंड\nमोहम्मद जुबैर के गिरफ्तारी : जुबैर के बचाव में अईले ओवैसी अवुरी महुआ, मोइत्रा कहली-…\nMorning Updates: भोर के 10 बड़ खबर\nसाँझ के दस बड़ खबर\nठाकुर बांकेबिहारी के शरण में पहुंचले राष्ट्रपति, राज्यपाल अउर मुख्यमंत्री कइले स्वागत\nअमेरिका : सैन एंटोनियो में एगो ट्रक में मिलल 46 प्रवासी के लाश, मचल…\nकोविड19 भारत : कोरोना बन गईल खतरनाक, एक लाख के करीब सक्रिय मरीज, एक…\nमोहम्मद जुबैर के गिरफ्तारी : जुबैर के बचाव में अईले ओवैसी अवुरी महुआ,…\nयूपी के बिजली उपभोक्ता लोगन के राहत, रही पुरनके दर\nभारत में लॉन्च भईल Noise चश्मा i1 स्मार्ट ग्लास, कीमत अवरू…\nउ ठेहा, जवन बरिस 2016 से, हर खबर रउआ सभन तक ले भोजपुरी में पहुँचावे खातिर समर्पित रहल बा। खबर भोजपुरी टीम के प्रयास आउर रउआ सभन के प्यार एक दिने जरूर रंग लाई आउर इ भोजपुरी इलेक्ट्रॉनिक मीडिया के एगो सशक्त आवाज बनी। -टीम खबर भोजपुरी\nखबर भोजपुरी में राउर स्वागत बा।\nअपना ईमेल में खबर पावे खातिर सब्सक्राइब करीं। रोज एगो ईमेल भेजेब जा।\n© 2022. खबर भोजपुरी . All Rights Reserved.


टटका खबर, शनीचर, वैशाख अन्हरिया पंचमी, 2078 विक्रमी – टटका खबर\nMay 1, 2021 कोरोना, गोपालगंज, चंपारण, जौनपुर, रोहित सरदाना, लालू प्रसाद, शेयर बाजार\nकाल्हु शुक का दिने टीवी चैनल ‘आज तक’ के बड़का एंकर रोहित सरदाना के मौत कोरोना छूताह भइला का बाद अचानक आइल हृदयाघात का चलते हो गइल. जान जाईं कि पिछला 24 अप्रैल के सरदाना के कोरोना रिपोर्ट छूताह आइल रहुवे. ओकरा बाद उऩुका के अस्पताल में भरती करावल गइल बाकिर 42 बरीस के रोहित सरदाना के बचावल ना जा सकल. उनुका मौत पर कुछ इस्लामियन के निर्लज्ज बयान आइल. ऊ सब सरदाना के राष्ट्रवादी बेवहार का चलते उनुका से आपन नाराजगी देखावत उनुका मौत पर खुशी जाहिर कइलें. बहुते त एगो सूची देके बतवलें कि अब एह लोग के मौत के इंतजार रही. जे लोग के सेकूलराइटिस के बीमारी होखे ऊ लोग एह प्रकरण से जान जाव कि सामने वाला खातिर उनुकर कवनो मोल नइखे आ अपना मतलब के साथी का तरह उनुकर इस्तेमाल कइल जा रहल बा.\nरोहित सरदाना के निधन पर राष्ट्रपति राम नाथ कोविंद, प्रधानमंत्री नरेन्द्र मोदी, गृह मंत्री अमित शाह आ भाजपा अध्यक्ष जेपी नड्डा समेत कई नेता आपन शोक जतवलें. बाकिर कांग्रेसी अउर बँवारा खेमा के लोग या त चुप्पी सधले रहल या एह मौत पर खुशी जाहिर कइल.\nकाल्हुवे देश के एटर्नी जनरल रह चुकस कानूनविद सोली सोराबजी के कोरोना का चलते 91 बरीस का उमिर में निधन हो गइल. जाने जोग बा कि अभिव्यक्ति के आजादी के समर्थक रहल सोराबजी के देश के दुसरका सबले बड़ सम्मान पद्म विभूषण से साल 2002 में सम्मानित कइल गइल रहुवे.\nदुनिया में कोरोना के कहर थथमे के नाम नइखे लेत. सबले खराब हालत अमेरिका के बा जहाँ एह बीमारी से अबले पौने छह लाख लोग के मौत हो चुकल बा आ नाहियो त तीन करोड़ 22 लाख से अधिका लोग कोरोना छूताह हो चुकल बा. छूताह होखे का मामिला में भारत दुनिया में दुसरका नंबर पर बा बाकिर मौत का मामिला में चउथका नंबर पर.\nकाल्हुवे बिहार के मुख्य सचिव अरुण कुमार सिंह के मौत कोरोना से हो गइल. साल 1985 बैच के आईएएस अधिकारी अरुण कुमार सिंह के अंतिम संस्कार राजकीय सम्मान का साथे करे के तय कइले बिया बिहार सरकार.\nकोरोना के कहर के चलते राष्ट्रीय स्वयंसेवक संघ एह साल देश के सगरी प्रांतन में चले वाला प्रशिक्षण वर्ग आ कार्यक्रम जुलाई ले टार दिहले बावे. अखिल भारतीय स्तर से लगायत प्रांत, विभाग आ जिला स्तर के सगरी बइठक ऑनलाइन करावल जाई. हालांकि एही बीच देश भर में चलत कोरोना राहत के कार्यक्रम चलत रही. स्वयंसेवक आपन पूरा मनोयोग से देश में कई जगहा कोरोना राहत में जुटल बाड़ें. कई जगहा कोविड केयर केन्द्रन के संचालन संघ कर रहल बा.\nमुंबई के पुलिस कमिश्नर पद से हटावल गइल परमबीर सिंह अब सीबीआई के पाती भेज के मौजूदा डीजीपी पर आरोप लगवले बाड़न कि ऊ उनुका पर दबाव बनावत बाड़न कि अनिल देशमुख का खिलाफ लिखल आपन चिट्ठी वापिस ले लेसु ना त महाराष्ट्र सरकार उनुका पर आपराधिको जाँच करवा सकेले.\nकरोड़ों के चारा घोटाला करे वाला लालू प्रसाद के अदालत से एह आधार पर जमानत मिल गइल कि ऊ आपन आधा सजा काट चुकल बाड़न. गरीब आ छोटमोट अपराधियन के एह तरह के राहत कबहियों ना मिल पावे काहें कि ओह गरीबन के बेंवत ना होखे मँहग वकीलन के खड़ा कर पावें अदातल में. जमानत मिलला के खबर वइसे प्रचारित कइल जा रहल बा मानो लालू के रिहाई मिल गइल होखे सजाय से. उनुकर सजाय बदस्तूर जारी रही बाकिर उनुकर खराब स्वास्थ्य का चलते अदालत उऩुका के जमानत दे दिहलसि. लालू के घर परिवार के कहना बा कि लालू अबहीं बिहार ना अइहें आ उनुकर ईलाज दिल्लिए में जारी रही.\nजौनपुर के खुटहन इलाका के शाहपुरसानी गांव में बियफे अधरतिया आग लगला से लाखों रुपिया के संपति का साथे अनेके मँड़ई राख हो गइली सँ.\nसोनभद्र के बभनी इलाका में शुक का दिने एगो तेज रफ्तार ट्रक मोटरसाइकिल के धक्का मारत भाग गइल. एह हादसा में मोटर साइकिल सवार दू गो नविहयन के मौत हो गइल. आ एक आदमी घवाहिलो हो गइल.\nपश्चिम चंपारण जिला के बगहा नगर इलाका के चखनी गाँव के तीन गो लइका गंडक नदी में डूब गइलें.\nगोपालगंज जिला के मांझा इलाका में एगो बस पलट गइल जवना से एक दर्जन सवारी घवाहिल हो गइलें.\nदेश के शेयर बाजार काल्हु जम के ढिमलइलें. चौतरफा बिकवाली के दबाव में सेंसेक्स 984 अंक आ निफ्टी 264 अंक गिर के बंद भइल.


टटका खबर, बियफे, वैशाख अन्हरिया दशमी, 2078 विक्रमी – टटका खबर\nMay 6, 2021 कोरोना कर्फ्यू, गोण्डा, गोपालगंज, जौनपुर, ममता बनर्जी, शेयर बाजार, सारण, सुवेंदु अधिकारी\nनंदीग्राम में ममता के हरा के विधायक बनल सुवेंदु अधिकारी काल्हु कहलन कि साफ हो गइल बा कि तृणमूल कांग्रेस प्राइवेट लिमिटेड कंपनी हउवे. 213 गो विधायक जीतला का बादो ओहमें से केहू के नेता ना बना के चुनाव हारल ममता के मुख्यमंत्री बनावल एकरा के साबित करत बा.\nजान जाईं कि ममता के हरा के आपन कद बहुते बढ़ा चुकल सुवेंदु अधिकारी के नेता प्रतिपक्ष पद मिलल करीब करीब तय हो गइल बा. एकरा साथही हर दिन ममता विधानसभा में उनुका के अपना सोझा देखीहें आ उनकर खीझ बरकरार रही.\nबंगाल में चुनावी नतीजन का बाद से शुरु हिंसा पर केंद्र सरकार के तेवर सख्त लउकत बा. मांगल रिपोर्ट ना मिलला का बाद काल्हु फेरु चेतवले बिया कि अगर राज्य सरकार पूरा रपट जल्दी नइखे भेजत त एकर गंभीर परिणाम हो सकेला. राज्य सरकार जल्दी से जल्दी हालात पर काबू पावे.\nभाजपा अध्यक्ष जे पी नड्डा काल्हु बुध का दिने दावा कइलन कि चुनाव के बाद से शुरु हिंसा में नाहियो त 14 गो भाजपा कार्यकर्तन के हत्या कइल गइल बा, लाखों लोग आपन घरबार छोड़ के पड़ोसी राज्यन में शरण लिहले बाड़ें, एह हालात पर ममता के चुप्पी पर सवाल उठावत नड्डा ममता पर एह हिंसा में सनाइल होखे के आरोप लगवलन.\nकोरोना के जारी कहर का बीच एकरा से छूताह भइल लोगन के गिनिती लगातार बढ़ल जात बा. उपलब्ध ताजा आंकड़ा बतावत बा कि दुनिया के 192 देशन में कोरोना छूताह भइल लोग के गिनिती 15 करोड़ 43 लाख 66 हजार 761 हो गइल बा आ एकरा से 32 लाख 27 हजार 887 लोगन के मौत हो चुकल बा. सबले बेसी मरीज अमेरिका में बाड़ें जहाँ कोरोना छूताहन के गिनिती3करोड़ 25 लाख 12 हजार 934 हो गइल बा आ एहमें से5लाख 78 हजार 499 मरीजन के मौत हो चुकल बा. दुनिया में दुसरका नंबर भारत के बा जहाँ2करोड़6लाख 65 हजार 148 कोरोना छूताह मरीजन में से2लाख 26 हजार 188 लोग के जान जा चुकल बा. मरे वाला मरीजन का मामिला में ब्राजील में भारत से अधिका लोग मरल बा. ओहिजा कोरोना से4लाख 11 हजार 588 लोग के मौत भइल बा.\nबिहार के नेता प्रतिपक्ष तेजस्वी यादव लॉकडाउन के फैसला के देरी से लीहल फैसला बतवले त लोकसभा में जदयू संसदीय दल के नेता ललन सिंह उनुका से सवाल कइले बाड़न कि बिहार के जनता जानल चाहत बिया कि आखिर कवना बिल में लुकाइल बाड़न तेजस्वी यादव.\nजान जाईं कि दिल्ली में बईठ के ट्वीटर से राजनीतिक बयानबाजी करत तेजस्वी से मुसलमानो नाराज हो गइल बाड़े काहें कि दिल्ली में रहला का बावजूद तेजस्वी शहाबुद्दीन के मातमपुर्सी करे ना अइलन. जब शहाबुद्दीन के सुपुर्दे-खाक कइल गइल ओहू बेरा तेजस्वी ना अइलन.\nगोण्डा जिला महिला अस्पताल के मुख्य चिकित्साधीक्षक डा.ए पी मिश्र के कोरोना का चलते मौत हो गइल बा.\nबिहार के मुख्यमंत्री नीतीश कुमार लोग से निहोरा कइले बाड़न कि कोरोना के कहर से उपजल हालात में शादी बियाह जइसन सामाजिक आयोजन अबहीं कुछ समय ला टार दीहल जाय.\nउत्तर प्रदेश सरकार राज्य में कोरोना कर्फ्यू के मियाद बढ़ा के अब सोमार सबेरे सात बजे ले क दिहले बिया. जान जाईं कि तीन दिन खातिर लगावल कर्फ्यू गँवे गँवे बढ़ा के दस दिन के क दीहल गइल बा. एहसे आम जनता के फजीहत हो रहल बा. जरुरी सामान के इंतजाम ना रहला से लोग के दिक्कत बहुते बढ़ गइल बा. सरकार के चाहत रहुवे कि एको साथे एलान कइले रहीत भा एक दिन के ब्रेक दे दीत एह कर्फ्यू में त लोग आपन जरुरी बाजार कर लीत.\nजौनपुर जिला के महाराजगंज इलाका के करछुली गाँव के एगो आदमी के चुनावी रंजिश में गोली मार दीहल गइल. बजावल जात बा कि उ कवनो उमीदवार के वोट दिआवे के ठीका लिहले रहुवे जवना के पूरा ना करा सकल. एगो दोसर खबर बा कि शाहगंज कोतवाली इलाका में एगो ट्रैक्टर का चपेटा में पड़ के बाईक सवार अधिवक्ता के मौत हो गइल.\nगोपालगंज जिला के नगर इलाका से बुध का दिने पुलिस वाहन चोर गिरोह के पांच गो बदमाशन के बसडिला ब्रह्म स्थान का नियरा ओहनी के एगो ठिकाना पर छापा मार के गिरफ्तार कर लिहलसि.\nसारण जिला के अवतार नगर इलाका के सखनौली गाँव के एगो आदमी खेत में लगावल बिजली के बाड़ से छुआ गइल आ करंट का चलते ओकर मौत हो गइल.\nजौनपुर जिला के सरायख्वाजा इलाका में अतरही गाँव के एगो गल्ला व्यवसाई के मरला का बाद ओकरा कर्ज का दबाव में व्यवसाई के बेटा अपना के गोली मार के जान दे दिहलसि. सूदखोर ओकर जीयल मुश्किल क दिहले रहुवन स.\nदेश के स्वास्थ्य संरचना में लागल उद्यमन के आसान करजा दिआवे के भारतीय रिजर्व बैंक के एलान का बाद काल्हु शेयर बाजार में जान लवटि आइल. काल्हु सेंसेक्स 424 अंक बढ़ि के आ निफ्टी 121 अंक बढ़ि के बन्द भइल. आजु दुनिया के शेयर बाजारन से मिलल संकेत बतावत बा कि देश के शेयर बाजार बढ़त का साथे खुलीहें सँ.


नुक्ता का हेर फेर से खुदा जुदा हो सकेलें (बतकुच्चन – १२०) – Anjoria\nAug 1, 2013 बतकुच्चन\nउर्दू के जानकार जानेलें कि कइसे नुक्ता का हेर फेर से खुदा जुदा हो सकेलें. उर्दू के एगो खासियत ह कि बहुते मात्रा लिखल ना जाव बूझ लिहल जाला. जे जानकार होला से त बड़ा आराम से पढ़ ली बाकिर नवसिखिया आदमी भुलाए गड़बड़ाए लगीहें. एक जमाना में जब लोग के आदत रहुवे किताब पत्रिका पढ़े के तब के बात ह. समाचार पत्रिका दिनमान में शमशेर बाहादुर सिहं उर्दू सिखावत रहलें आ उनका लिखला का चलते हमहू थोड़ बहुत अलिफ बे ते सीखे लागल रहनी. भाषा कवनो मजहब के ना होखे समाज के होला. अब रउरा सभे सोचत होखब कि आजु ई हम कवन पचरा ले बइठनी. से लवटत बानी बतकुच्चन का तरफ. आजु के बतकुच्चन ला भूमिका बनावे खातिर नुक्ता वाला चरचा जरूरी रहुवे. भाषा के खासियत होला कि गिनले चुनल वर्ण से पता ना कतना शब्द बना लेले. अंगरेजी में छब्बीसे गो वर्ण बा बाकिर शब्द गिने चलब त हजारों मे मिल जाई आ मतलब लाखो में.\nदोसरा भाषा जइसने भोजपुरीओ में ई खासियत बा. तनी मनी विराम अर्धविराम का फेर में अर्थ के अनर्थ होखत देर ना लागे. बाकिर कुछ शब्दन के प्रयोग में हमनी का अकसर लापरवाही बरत दीहिले जा. जइसे कि बाकि आ बाकी में. एह बात के हम पहिलहू रेघरिया चुकल बानी बाकिर आजु फेर दोहरावे के मन कर गइल काहे कि बड़का बड़का साहित्यकारो लोग का लेखनी में ई लापरवाही देखे के मिल जा ता. वइसही भोजपुरी के एगो खासियत के आए दिन दुरुपयोग होत रहेला जइसे कि विकारी चिह्न के. एहिजो ध्यान दिहला के जरूरत होखी. चिह्न आ चिन्ह. चिह्न चिन्हे में मदद करे ला अपना चिन्हासी से. कहल गइल बा कि ना चिन्ह त नया कीन. मतलब कि अगर रउरा कवनो चीझ क बारे में पूरा जानकारी ना राखीं त बढ़िया रही कि नया खरीद लीं. पुरान सेकन्डहैन्ड जानकारन ला होला. अब चिन्हे आ चिह्न के बात हो चुकल त चलीं लवटल जाव विकारी चिह्न पर.\nविकारी चिह्न अंगरेजी के ऽ जइसन होला आ एकरा के लगावे के मतलब होला कि पहिले वाला वर्ण पर तनी जोर दिहला के जरूरत बा. एकर महत्व जाने के होखे त रहता आ रहऽता के फेर देख लीं. बाद वाला रहऽता के मतलब भइल कि रह ता जबकि पहिले वाला रहता रास्ता ला इस्तेमाल होखी. एहसे अगर सही जगह विकारी चिह्न ना लगावल गइल त मतलब समुझे में दिक्कत आ सकेला. बाकिर एह विकारी चिह्न के कई बेर अतना बेसी इस्तेमाल होखे लागेला कि उहो ओतने बाउर लागे लागेला जतना राजनीति में सेकूलरिज्म के इस्तेमाल. दाल में नीमक डालल जरूरी होला. बे नीमक के दाल बेसवाद लागी बाकिर एकर मतलब ई ना कि भर दाल नीमके डाल दिहल जाव. सेकूलरिज्म के बेजा इस्तेमाल सेकूलर के अवधारणा के कमजोर कर दी. वइसंहीं विकारी चिह्नो के इस्तेमाल. हम कवनो तरह व्याकरण के जानकार ना हईं बाकिर शब्दन के सही इस्तेमाल के एगो कामन सेंस का हिसाब से बतियाइले. सोचीलें कि विद्वान लोग रिएक्ट करो त कुछ आपनो जानकारी बढ़ो. अब विकारी चिह्न के इस्तेमाल का बारे में सोचे लगनी कि अगर एकरा जगह ओह शब्दन के अलग अलग लिखल जाव तबो काम चल सकेला. बाकिर एहिजा फेर सावधान रहे के पड़ी. काहे कि कहे ला आ कहेला के मतलब बदल जाला. कहेला मतलब कह ता जबकि कहे ला के मतलब होला कहने के लिए. आ अब चलता आ चल ता के उदाहरण देत कहल चाहब कि हम चलता ना हईं बाकिर अब चलऽतानी. आ एह आखिर वाला चलऽ में अविकारी चिह्न लगवला बिना ऊ भाव ना आ पाई जवन आवे के चाहीं.


काम का चक्कर में खाइल भुला देले विनय आनन्द – Anjoria\nकाम का चक्कर में खाइल भुला देले विनय आनन्द\nअपना समय के पाबन्दी वाली छवि बरकरार राखत भोजपुरी सिनेमा के सुपर स्टार विनय आनन्द में अबही ले स्टार वाला नखरा नइखे आइल. काम पर समय से पहुँचे खातिर ऊ खाना नाश्ता छोड़ के चल देले. कई बेर त इहो होला कि ऊ गाड़ी चलावत रहेले आ उनकर सहायक उनुका के नाश्ता करावत रहेला. पिछला दिने चाइना क्रीक में देर रात ले “एलान ए जंग” के शूटिंग का बाद अगिला दिने फिल्म सिटी में अपना शूटिंग खातिर ऊ ठीक नौ बजे चहुँप गइले. ई देख पूरा युनिट के लोग दंग रह गइल. निर्देशक रवि सिन्हा विनय आनन्द के एह बात खातिर प्रशंसा करत कहले कि ऊ विनय आनन्द का साथे तीन गो फिल्म कर रहल बाड़े आ काम करे में आनन्द आवत बा. विनय आनन्द अपना काम का प्रति समर्पित कलाकारन में गिनल जाले आ सभे एह खातिर उनकर आदर करेला.\nरंगबाज के गाना के रंग चारो ओर पसरल बा


शायद पालिटिक्स अब कुछ बदल गइल बा (बतकुच्चन 168) – Anjoria\nशायद पालिटिक्स अब कुछ बदल गइल बा (बतकुच्चन 168)\nSeptember 15, 2014 Editor बतकुच्चन, भाषा, सरोकार 0\nबात कहिले खर्रा, गोली लागे चाहे छर्रा.\nकहे सुने ला त ई ठीक लागी बाकिर बेवहार मे आदमी सोच समुझ के बोलेला. साँच बोलल जरूरी होखेला बाकिर जहाँ ले हो सके अप्रिय भा कड़वा साँच से बचे के चाहीं. एगो अउर मुहावरा आएदिन इस्तेमाल होखेला आ उ ह पालिटिकली करेक्ट. कहल जाला कि लिखे बोले मे पालिटिकली करेक्ट रहे के चाहीं. अंगरेजी मे त चेयरमैन आ चेयरवुमैन का झगड़ा का चलते चेयरपरसन कहाए लागल बा बाकिर हमनी के भाषा मे चेयरमैनी अबहीले जिन्दा बा आ शायद ढेर दिन ले रहेवाला बा.\nअब बाति आगा बढ़ावे से पहिले बात के संदर्भ बता दिहल जरूरी लागत बा. असल मे पिछला दिने दू गो अलग अलग घटना आजु के बतकुच्चन पर असर डलले बा. पहिला त रहल लोकसभा चुनाव मे कांग्रेस के हरला के कारण खोजेवाला एंटोनी कमिटी के रपट आ दुसरका लालकिला का प्राचीर से प्रधानमंत्री मोदी के भाषण. एगो पालिटिकली करेक्ट रहल जबकि दुसरका पालिटिकली करेक्ट रहे के कवनो चिंता ना कइलसि. राजनीति से बतकुच्चन के कवनो मतलब ना होखे से हम त पालिटिकली करेक्ट रहला खातिर कवना शब्द भा शब्द समूह के इस्तेमाल कइल जाव एही पर आपन बात कूचब.\nपालिटिकली करेक्ट ला कवनो भोजपुरी शब्द सोचे लगनी त घूम फिर के बात ठकुरसोहाती प आ के टिक गइल. ठकुरसोहाती माने उ बात जवन ठाकुर जी के सोहाव. आ एहिजा हर अधिकारी, मालिक ठाकुर मे शामिल बा. बात अइसन कहल जाव जवन एह लोग के नीमन लागो. आ लोकतंत्र मे आम जनतो मालिके बरोबर होले से इहो धेयान मे राखे के चाहीं कि आम जनतो के राउर बाति ठीक लागो. बाकिर कई बेर आम जनतो से अधिका ताकत एगो छोटहन समूहे के मिल जाला भा दे दिहल जाला आ कुछउ करे से पहिले, बोले से पहिले सोचे के पड़ेला कि ओह खास समूहो के नीक लागो.\nसे कमिटी का रपट मे सभका के गलत बता दिहल गइल बाकिर राहुल सोनिया के कवनो दोष ना निकललन एंटोनी. उनका कहे के मकसद एके रहुवे कि दस पाँच लईका एक संतोष, गदहा मरलन ना कवनो दोष. दोष त ओह लइकन के रहल जवना का चलते संतोष का हाथे गदहा मरा गइल! अब एहिजा सोचे वाली बात बा कि पंच केकरा बने के चाहीं, ओकरा जे सही बात कह सको कि ओकरा के जे ठकुरसोहाती बतियावे मे माहिर होखे. ठकुरसोहाती बतियावे वाला पंच पद से न्याय ना कर पावे. आ साँच कहीं त उ ओह ठाकुरो के नुकसान चहुँपावेला जेकरा ला ठकुरसोहाती बतियवलसि. हार के कारण के सही तलाश ना हो सकी त कारण मेटावल ना जा पाई आ कारण बरकरार रही त हार के हटावलो संभव ना हो पाई. वइसे कई बेर अपना चलते ना जीत के सामने वाला के गलती का चलते जीतल जाला. शायद एही आसे आस लागल बा एह लोगन के.\nअब चलल जाव दोसरा बात पर. पीएम के भाषन कई बात ला अनोखा रहल. पहिला बेर कवनो अइसन प्रधानमंत्री बोलत रहे जेकर जनम आजादी के बाद भइल रहे. कवनो भरम होखे त बतावत चलीं कि राजीव गाँधी आजादी का पहिलही जनमल रहले. पीएम मोदी बिना लिखल भाषण करत रहले से माने के चाहीं कि उ उहे बात कहलन जवन उनका मन मे रहल. पालिटिकली करेक्ट होखे के चिन्ता ना करत पीएम मोदी उ कर गइलन जवन एकरा पहिले के कवनो प्रधानमंत्री सोचहू के हिम्मत ना कर सकत रहे. अपना भाषण मे महर्षि अरविन्द आ स्वामी विवेकानन्द के कहल बात दोहरवले. आ सबले बड़का बाति ई कि भाषण का अन्त मे भारत माता के जय आ वन्दे मातरम के नारा लगवा गइलन. एही सब के कमाल रहे कि लाल रंग के साफा ढेर लोग के भगवा रंग के बुझाइल आ कुछ लोग त एकरो आलोचना कर दिहले कि साफा बन्हला के जरूरते का रहे.\nबाकिर का सचहू पीएम मोदी पालिटिकली करेक्ट होखे प धेयान ना दिहलन? हमरा त लागत बा कि उ पूरा तरह से पालिटिकली करेक्ट रहलन काहे कि शायद पालिटिक्स अब कुछ बदल गइल बा. रउरो सभे सोच के देखीं. तबले वन्दे मातरम !\nटटको में टटका खबर (Breaking News in Bhojpuri) 15 सितंबर 2014


टटका खबर (सोमार, 23 जनवरी 2012) – टटका खबर\n(तेइस जनवरी का दिने दिल्ली का राजपथ पर गणतंत्र दिवस परेड के रिहर्सल में निकलल बिहार के झाँकी. )\n‘आर्ट आफ लीविंग’ के संस्थापक आ आध्यात्मिक गुरु श्री श्री रविशंकर अतवार का दिने पटना में नक्सलियन से हिंसा छोड़े के निहोरा कइलन.\nकांग्रेस महासिचव दिग्विजय सिंह सोमार का दिने कहलन कि अल्पसंख्यक शिक्षण संस्थानन पर शिक्षा के अधिकार कानून लागू ना होखे देबे खातिर केंद्र सरकार जल्दिये फैसला ले सकेले.\nसाल 2008 में भइल मालेगांव विस्फोट के आरोपी मेजर (सेवानिवृत्त) रमेश उपाध्याय बलिया जिला के बैरिया निर्वाचन क्षेत्र से चुनाव लड़ीहे.\nपहिला दौर के मतदान में अब कुल 867 उम्मीदवार मैदान में रह गइले जब सोमार का दिने 66 जने आपन नाम वापिस ले लिहले.एह दौर के मतदान 8 फरवरी के होखेवाला बा.\nभाजपा नेता कलराज मिश्रा कहलन कि सपा, बसपा आ कांग्रेस के तुष्टीकरण नीति से देश के फेरु बँटवारा हो सकेला.\nएनआरएचएम घोटाला में संदेह में आइल जल निगम के अधिकारी सुनील वर्मा सोमार का दिने अपना लखनऊ आवास में गोली मार के खुदकुशी कर लिहलन. एह घोटाला में ई चउथका मौत भइल बा.\nसोनभद्र में मुठभेड़ का बाद एगो नक्सली कमांडर के गिरफ्तार कर लिहल गइल बाकिर ओकर पाँच गो साथी भाग गइले.\nभाजपा प्रवक्ता रविशंकर प्रसाद कहलन कि राजनाथ सिंह के बेटा पंकज सिंह के सक्रियता का चलते राज्य इकाई के महामंत्री बनावल गइल बा.\nगोसाईगंज पुलिस अमेठी में एगो आदमी के साढ़े नौ लाख नगद रुपिया के साथे गिरफ्तारकर लिहलसि.\nमौनी अमावस्या का दिने दुनिया के सबले घन आबादी वाला शहर बन गइल इलाहाबाद जब करीब अस्सी लाख लोग संगम पर डुबकी लगावे जुटल.\n25 जनवरी को देशभर में राष्ट्रीय मतदाता दिवस मनावल जाई. ई शुरुआत पिछला साल से भइल बा.\nरुश्दी का वीडियो कान्फ्रेंसो पर राजस्थान सरकार रोक लगा दिहलसि.\nपश्चिम बंगाल के राज्यपाल मनलन कि बंगाल के किसान करजा से कचराइल बाड़े.\nजूता पड़े वाला लोग का सूची में अब राहुलो गाँधी के नाम जोड़ा गइल जब देहरादूने में उनुका सभा में उनुका तरफ जूता फेंकल गइल.\nदिल्ली हवाईअड्डा पर 200 ग्राम कोकीन का साथे एगो अफ्रीकी के गिरफ्तार कर लिहल गइल. ऊ अपना जूता में ई कोकीन लुकवले रहुवे.\nमध्य प्रदेश के बालाघाट में पांच गो बदमाश एगो नाबालिग लड़की से सामूहिक बलात्कार करत एमएमएस बना लिहले सँ. दू गो के गिरफ्तार कर लिहल गइल बा बाकी फरार बाड़े सँ.\nआजु नेता जी के जनम दिन पर पश्चिम बंगाल के मुख्यमंत्री ममता बनर्जी उनुका लमहर उमिर के कामना कइली आ उनुका मौत के रहस्य के राष्ट्रीय शर्म बतवली.\nथाई प्रधानमंत्री यंगलक शिवानात्रा होखीहन गणतंत्र दिवस समारोह के मुख्य अतिथि.\nगणतंत्र दिवस पर सुरक्षा कारण से कुछ मेट्रो स्टेशनन के बंद राखल जाई.\nपंजाब में चोरी में पकड़ाइल एगो औरत के पुलिसिया पिटाई के जाँच करे के आदेश दिहलसि राज्य मानवाधिकार आयोग.\nराज्य के पहिलका महिला थाना के उद्घाटन नीतीश कुमार बिहारशरीफ में कइले.\nरूस परमाणु हथियार ले जाये वाली के-152 नेरपा पनडुब्बी भारतीय नौ सेना के आजु सँउप दिहलसि.\nयूपी में सपा का बाद अब पंजाब में अकाली दल विद्यार्थियन के लैपटाप आ डाटा कार्ड देबे के एलान कइलसि.\nएगो टीवी चैनल के औपिनियन पोल में अन्दाज लगावल गइल बा कि उत्तराखंड में भाजपा जीत जाई बाकिर पंजाब में कांग्रेस फायदा में रही.\nइराक में सद्दाम हुसेन के कब्र पर गइल रोक दिहल गइल.\nपाकिस्तान के चावल उत्पादक नइखन चाहत कि बासमती चावल भारत के बेचल जाव. ओह लोग के डर बा कि तब भारत एकर अंतर्राष्ट्रीय दाम तय करे लायक बन जाई आ फेर पाकिस्तानी बासमती के अपना दाम पर दुनिया के निर्यात कर दी.\nरिजर्व बैंक संकेत दिहलसि कि ऊ नीतिगत दर में कवनो कटौती ना करी.\nडीन मैककमिस्के बीएई सिस्ट्म्स के भारत में प्रमुख बनावल गइले. उनुकर बहाली मार्च से लागू होखी.\nरिजर्व बैंक अनेसा जतवलसि कि देश के आर्थिक विकास दर अनुमान से कम रह सकेला.\nशेयर बाजार में सोमार का दिने मिलल-जुलल रुख रहल.\nआइडिया सेल्युलर के तिसरका तिमाही में शुद्ध लाभ घटल.\nएलएंडटी के शुद्ध लाभ में 18 फीसदी के बढ़ोतरी.\nमारुति सुजुकी के शुद्ध लाभ में 64 फीसदी घट गइल.\nएनएमडीसी छत्तीसगढ़ से आपूर्ति शुरू कर दिहलसि.\nपीएनबी के कुल कारोबार 6.21 लाख करोड़ रुपिया के हो गइल.\nअन्ना हजारे काल्हु मंगल का दिने अक्षय कुमार के फिल्म गली गली में चोर है अपना गाँवे में देखीहें.\nअभिनेता शाहिद कपूर के कहना बा कि एह घरी उनुका लगे कवनो काम नइखे आ ऊ बेरोजगार बन गइल बाड़न.\nसचिन तेंदुलकर के साल 2002 में अगवा करे के साजिश बनावे वालन में से छह गो जिहाद-अल-इस्लामी आतंकवादियन के दिल्ली हाई कोर्ट आठ साल के जेल के सजा सुनवलसि.\nआस्ट्रेलिया दौरा पर जायेवाली श्रीलंकन टीम के कप्तान चुनइले माहेला जयवर्धने.\nआस्ट्रेलियाई कप्ताम माइकल क्लार्क के कहना बा कि उनुकर देश मैच जीते खातिर पिच से छेड़छाड़ ना करे आ भारत के आरोप गलत बा.\nआस्ट्रेलियन ओपन में भारत के सानिया मिर्जा आ रूस के एलेना वेस्नीना के जोड़ी युगल स्पर्धा के क्वार्टर फाइनल में चहुँपल. मिश्रित युगल में सानिया आ महेश भूपति अउर रोहन बोपन्ना आ अमेरिका के लिजा रेमंड के जोड़ीओ तिसरका दौर में जगह बनवलसि.\nरणजी ट्रॉफी के फाइनल मैच ड्रा हो गइल बाकिर राजस्थान टीम आपन खिताब पहिला पारी का आधार पर बचा लिहलसि आ दुसरका बेर चैंपियन बन गइल.\nएडिलेड टेस्ट में भारतीय टीम आपन लाज बचावे खातिर खेली अइसन उमीद कइल जा सकेला.\nटेस्ट में खराब प्रदर्शन का बावजूद एकदिना रेटिंग में भारत फेर दुसरका जगहा पर आ गइल जब श्रीलंका दुसरका जगहा से नीचे आ गइल.


२८ फरवरी २०१४ के खबर एक नजर में – टटका खबर\nशुक का दिने बिहार भर में जदयू विशेष राज्य के दर्जा मांगत मशाल जुलूस निकललसि. आजु शनिचर का दिने लोग से आपन थरिया पीटे के गोहार लगवलन नीतीश कुमार कि केन्द्र सरकार के कान ले ई आवाज जाव. एही मुद्दा पर दिन भर भाजपा रेल जाम क के रखलसि जवना से रेल यातायात बाधित रहल. अनेके गाड़ी घंटन देर से चलली सँ.\nसहारा प्रमुख सुब्रत राय के शुक का दिने लखनऊ पुलिस गिरफ्तार क लिहलसि आ मुख्य न्यायिक मजिस्ट्रेट उनका के चार मार्च ले पुलिस हिरासत मे भेज दिहलसि. चार मार्च के दू बजे ले सुब्रत राय के उच्चतम न्यायालय मे पेश करी पुलिस. एह बीच सुब्रत राय का तरफ से पेश जमानत अर्जी पर विचार करे से इन्कार क दिहलसि सु्प्रीम कोर्ट.\nएशिया कप के मैच में श्रीलंका के कप्तान रह चुकल कुमार संगकारा के १०३ रन के शानदार पारी का बदौलत श्रीलंका भारत के दू विकेट से हरा के फाइनल खेले के आपन दावा मजबूत क लिहलसि.\nभाजपा के पहिला सूची में नाम ना रहला से उदास लालकृष्ण आडवाणी कहलन कि उ गांधीएनगर से लोकसभा चुनाव लड़ल चाहत बाड़ें. कहलन कि एह बाबत पार्टिए फैसला करी.\nजदयू से निकलइला का बाद शिवानन्द तिवारी कहलन कि नीतीश कुमार तुगलकी अंदाज मे पार्टी चलावत बाड़ें. आ लोकसभा चुनाव मे उनुका एकर खामियाजा भरे के पड़ी.\nउ.प्र. मे चार गो नया मेडिकल कॉलेज खोले खातिर जगह चुने प विचार कइलसि राज्य सरकार.\nगोण्डा संसदीय क्षेत्र से दू हाली सांसद रह राज्य के कृषि मंत्री आनन्द सिंह के बेटा कीर्तिवर्धन सिंह शुक का दिने समाजवादी पार्टी से इस्तीफा दे दिहलें.\nबेमौसम बरसात से काल्हु भर दिन जन जीवन अस्त व्यस्त रहल. यूपी में कुछेक जगहा से बनौरीओ गिरे के खबर बा.\nदेवांशरीफ मे सूफी सन्त हाजी वारिस अली के मजार पर चादर चढा के कांग्रेस उपाध्यक्ष राहुल गाँधी यूपी में अपना चुनाव प्रचार के शुरुआत कइलन.\nदिल्ली के खिडकी एक्सटेशन छापा मामिला में दिल्ली पुलिस को क्लीन चिट दिहलसि न्यायायिक जाँच समिति. कहलस कि मंत्री सोमनाथ भारती के व्यवहार ठीक ना रहल.\nउदयपुर में विहिप संरक्षक अशोक सिंघल कहलें कि अगर नरेन्द्र मोदी के सरकार केन्द्र में बनल त धारा ३७० हटा दीहल जाई.\nसु्प्रीम कोर्ट उत्तराखंड में पंचायत चुनाव करावे पर अंतरिम रोक लगवलसि.\nलोकसभा चुनाव में मन भर खरचा कर सकीहें चुनाव लड़े वाला. खरचा के सीमा बढ़ा के सत्तर लाख ले कर दीहलसि चुनाव आयोग. छोटका राज्यन में ई सीमा कम रही.\nनौसेना के नयका एडमिरल चुने ला प्रक्रिया के शुरूआत कइलसि रक्षा मंत्रालय. बार बार होखत हादसा के बाद नौसेना प्रमुख डी के जोशी इस्तीफा दे दिहलें. अब बात सामने आइल बा कि कई साल से बेर बेर मंत्रालय से कहत रहुवे नौसेना कि जरुरी उपकरण आ रख रखाव खातिर खरचा बढ़ावल जाव बाकिर मंत्रालय ओकर अनदेखी करत रह गइल.\nकेन्द्र सरकार के हाथ गोड़ काँपे लागल बा राहुल गांधी के “दिलचस्पी” वाला विधेयकन पर अध्यादेश ले आवे में. ओकरा लागत बा कि अगर राष्ट्रपति एह अध्यादेशन के मंजूरी ना दीहें त सरकार के अउरी फजीहत हो जाई.\nसमाज मे गैर बराबरी खतम होखे ले आरक्षण जारी राखे के बात कहलन सुशील मोदी.


विशाल तिवारी के “चरणों की सौगंध” – Anjoria\nविशाल तिवारी के “चरणों की सौगंध”\nभोजपुरी सिनेमा के डायनामिक स्टार विशाल तिवारी के जलवा उनुका आवे वाली फिलिम “चरणों की सौगंध” में देखे के मिले वाला बा. एह फिलिम में विशाल तिवारी का साशे साथ भोजपुरी सुपर स्टार खेसारी लाल यादवो बाड़न. निर्देशक बाली के एह फिलिम में विशाल तिवारी के नायिका बाड़ी काजल राघवानी.\nएह फिलिम के किरदार से खुश विशाल बतावत बाड़े कि जब एह किरदार का बारे में बतावल गइल त तुरते हामी भर दिहले रहलें. फिलिम में खेसारीलाल आ विशाल तिवारी के देख के लोग हिन्दी फिलिम “दीवार” के शशि कपूर आ अमिताभ बच्चन के भुमिका याद करे लागी.\nपूर्वा प्रोडक्शन के बैनर तले बनल एह फिलिम के निर्माता हउवन सुर्यकांत. फिलिम एही महीना मुंबई आ बिहार में रिलीह होखी.\nPrevious Post: शुभी शर्मा के वाह वाही\nNext Post: १६ दिन में पूरा भइल दिनेश यादव के दिवानगी


भोजपुरिया समाज के जीवट कथा – Hum Bhojpuria\nभोजपुरिया समाज के जीवट कथा\nलेखक- विनय बिहारी सिंह\nतीन गो एकदम सांच आ रोचक घटना हमनी के भोजपुरिया समाज के लौह पुरुषता के उदाहरण बाड़ी सन। अइसे त अनगिनत घटना बाड़ी सन, बाकिर आजु तिनिए गो प्रेरक घटना पढ़ीं।\nउत्तर प्रदेश के बलिया जिला के कौनो गांव के घटना ह। लइकाईं में ई घटना सुनाके हमार ईया (दादी) सीख देसु कि कौनो प्रण कइला के बाद पीछा ना हटे के चाहीं आ अपना दृढ़ इच्छा-शक्ति के बल पर प्रण कइल काम पूरा क देबे के चाहीं। ईया घटना बतावत का घरी ईहे कहसु कि दक्खिन का ओर एगो गांव रहे। ओइजा एगो मंदिर बनावे के प्लान बने आ कौनो ना कौनो कारन से रुकि जाउ। जमीन तक तय हो चुकल रहे। एह गांव में एगो परम भक्त आदमी रहले जिनकर नांव लोग साधु जी रखले रहे। उनुकर असली नांव से ज्यादा पुरुब टोला के साधु जी बड़ा प्रसिद्ध रहे। त मंदिर के प्लान बने आ रुकि जाउ। साधु जी अचानके एक दिन प्रण कइले कि जब तक मंदिर ना बनी, हम अन्न ना खाइब। एह प्रण का बाद ऊ सबकरा से मंदिर खातिर चंदा बटोरे लगले। भोजन में ऊ कबो आलू उबाल के खा लेसु त कबो कंद- मूल। कबो दही त कबो दूध। नाम मात्र के मजदूरी लेके मंदिर बनावे खातिर दू गो मजूरन के साधु जी तय क दिहले। मंदिर के नींव खोदा/कोड़ा गइल। कौनो ईंटा के भट्ठा वाला मालिक उनुका के एक हजार ईंटा दे दिहलस। नींव डला गइल। मंदिर बने शुरू हो गइल। एही बीच में साधु जी के मलेरिया हो गइल। मंदिर के काम रुकि गइल। काहें से कि दोसर केहू मंदिर बनावे में साधु जी जतना सक्रिय ना रहे। मलेरिया उग्र रूप ले लिहलस आ साधु जी के टायफाइड हो गइल। बोखार में ऊ का जाने का बड़बड़ासु आ देह तावा नियर जरे। लागल कि साधु जी मरि जइहें। जब तनी बोखार कम भइल त डॉक्टर कहलस कि मांस- मछरी खाईं। अनाज खाईं, तब देह में ताकत आई। बाकिर साधु जी कहले कि मरि जाइब बाकिर आपन प्रण ना छोड़बि। बेमारी में गांव के सक्षम लोग उनुकरा पर रुपया- पइसा खरच करेके तेयार रहे लोग। तीन महीना ले मृत्यु से लड़ाई कके साधु जी जीत गइले। आखिर ले ऊ अन्न टच ना कइले। दूध- दही आ फल के बल पर स्वस्थ हो गइले। मांस- मछरी उनुका खातिर आजीवन निषिद्ध चीज हो चुकल रहे। मंदिर त छोटहने बनल बाकिर ओकरा बने में दस साल लागि गइल। ओमें भगवान शिव के स्थापना भइल। गांव के लोग कहल कि साधु जी ओह मंदिर के पुजारी बनसु। साधु जी विवाहित रहले। उनुकर पत्नी भी सरल, सहज आ साधु स्वभाव के रहली। जब गांव के लोग आपन जिद्द ना छोड़ल त साधु जी बात मान लिहले। मंदिर के पुजारी बनि गइले बाकिर मंदिर बनला का बादो ऊ अनाज ना खइले। कहसु कि अब त अनाज का ओर ताकहूं के मन नइखे करत। बिना अनाज के जीए के आदत परि गइल बा। सचहूं मलेरिया से ठीक भइला का बाद साधु जी फेर बेमार ना परले। अनाज छोड़ला का बाद उनुकर चेहरा में का जाने कइसे निखार आ गइल। नब्बे साल के उमिर ले जियला का बाद अंतिम सांस लिहले।\nहम बलिया रेलवे स्टेशन पर भोर में उतरनी आ अपना बड़ भाई का घरे जाए खातिर एगो रिक्शा कइनीं। रिक्शा वाला बड़ा धीरे- धीरे चलावत रहे। हम रिक्शा वाला के कहनीं- अरे भाई तूं रेक्सा चलावतार कि बैलगाड़ी? एतना धीरे- धीरे चलबs त घरे हम दुपहरिया खान पहुंचब। रिक्सा वाला जवान लइका रहे, कहलस- जी बाबू। आ पैडल पर पैर मरलस त ठक दे बाजल। हम हैरान। पैर मरला पर ठक दे त बाजे ना। ओकरा गोड़ का ओर तकनी त हमार छाती धक्क दे हो गइल। ई का? रिक्सा वाला के एगो गोड़ के जगह पर डंटा/लाठी बांन्हल रहे। हमरा बड़ा अफसोस भइल। अपना पर ग्लानि भइल। ओह रिक्सा वाला के एकही गोड़ रहे। दोसरका गोड़ जांघ तक रहे। ओही जांघ में डंटा बान्हि के ऊ रिक्सा चलावत रहे। हम ओकरा से पुछनी कि तोहार गोड़ कइसे कटाइल? रिक्सा वाला कहलस कि ओकरा गोड़ में गैंगरीन हो गइल रहे, एही कारन से गोड़ काटे के परल। कहलस- “हमरा घर में हम बानी आ हमार माई बिया। आय के कौनो साधन नइखे। खाए- पीए आ माई के दवाई खातिर धन चाहीं। ओही खातिर हम रिक्सा चलावतानी।” हम त अपराध बोध से चुप रहनीं। घरे पहुंचि के ओकरा के बीस रुपया का बदला चाली गो रुपया देबे लगनी बाकिर रिक्सावाला बीस रुपया लौटा दिहलस। कहलस कि रउरा से त बीसे रुपया किराया तय भइल रहल ह। त हम चालीस रुपया काहें लेब। हमरा पर दया मत देखाईं। बस राउर प्रेम बनल रहो, ईहे चाहीं। रिक्सावाला पढ़ल- लिखल रहे। अगिला दिने ओकरा के खोजे निकललीं बाकिर फेर ओकरा से हमार भेंट ना भइल।\nओह घरी ट्रेक्टर के नांव बहुते कम लोग सुनले रहे। आजकाल नियर ट्रेक्टर से खेत जोतल आम घटना ना रहे। रबी के फसल बोआई के समय रहल। तले एगो किसान के बैल मरि गइल। किसान के नांव रहे अयोध्या। अयोध्या के चिंता भइल कि खेत कइसे जोताई? रबी के फसल कइसे बोआई? अयोध्या सबका से बैल मंगले। बाकिर सबका आपन खेत बोए के रहे। त बैल के उधार दी। पहिले आपन खेत बोई कि बैल उधार दी। एक दिन रात खान अयोध्या प्रण कइले कि पूरा तीन बीघा/बिगहा खेत फरुहा/फावड़ा से कोड़ देब। अगिला दिने फरुहा लेके खेत कोड़े शुरू कइले अयोध्या। लोग हंसे आ कहे कि पागल भइल बाड़े अजोध्या। आरे आधा कट्ठा, एक कट्ठा के बात रहित त कौनो बात रहल ह। ई तीन बिगहा खेत कइसे कोड़िहें। बाकिर अयोध्या सबकर बात अनसुना कके खेत कोड़े लगले। आ उनुका धुन के प्रणाम बा कि 15 दिन में तीन बिगहा कोड़ि दिहले। अब जे फरुहा भा कुदारी/कुदाल चलवले नइखे ऊ का जानी कि खेत कोड़े में कतना कठिन परिश्रम के जरूरत बा आ कतना एनर्जी लागेला। कहाला कि खेत कोड़ला पर हाड़ के पसीना निकलि आवेला। हाड़ से पसीना एगो मुहावरा ह। त एतना कठिन काम कके अयोध्या हंसते हंसत खेत के बो दिहले। ओकर विधिवत सिंचाई क दिहले आ उनुकर रबी के फसल लहलहाए लागल। आसपास के गांव में शोर हो गइल कि अयोध्या त लोहा के आदमी बाड़े। उनुकर मुकाबला के करी।\nई तीन गो कहानी सुनि के आजुओ हमार मन जुड़ा जाला। हम आजकाल अइसन कौनो लौह पुरुष के नइखीं देखत जौन एहतरे के उदाहरण मनुष्य के सामने राखत होखे। पहिले के लोग उदाहरण राखि देत रहल ह। मीडिया में आवे के ओकर कौनो इच्छा ना रही। बस हम आपन प्रण पूरा क दिहनी, एही के खुशी ओकरा खातिर पर्याप्त रहल ह। आजकाल त सुनाता कि बिना कौनो पराक्रम के ही लोग चाहता कि हमार नांव होजा, यश होजा। अइसना लोगन के अपना पुरनियन से सीख लेबे के चाहीं। लोहा बने खातिर एह लोगन के उदाहरण काफी बा।\n« भोर ना परे भात के खीरचुनौती बनल अवसर »


गोपालपुर थाना फूंक दिहल लोग – टटका खबर\nगोपालपुर थाना फूंक दिहल लोग\nगोपालगंज जिला में कुचायकोट प्रखंड के गोपालपुर थाना के खिसयाइल गाँव वाले फूंक दिहलें. एह अगलगी से ओहिजा राखल दर्जनो गाड़ी आ कागजात राख हो गइल. थाना में बनल सिपाहियन के डेरो में तोड़फोड़ कइल लोग.\nबतावल जात बा कि दू दिन पहिले कुछ लोग दू गो मोटर साइकिल सवारन के पीट दिहले रहुवे आ एकर शिकायत कइला का बादो पुलिस कुछ ना कइलसि. एह बीच पिटाई से घवाहिल एगो लड़िका इलाज करावे लखनऊ ले गइल रहुवे जहवाँ ओकर मौत हो गइल. ई सुनते गाँव वाला खीसी लाल हो गइलें आ हजारो लोग गोपालपुर थाना पर हमला कर दिहल.\nघटना के जानकारी मिलला पर डीएम आ एसपी गोपालपुर चहुँप के हालात पर काबू करवलें.


बलिया न्यूज ५ दिसंबर – टटका खबर\nबलिया न्यूज ५ दिसंबर\nददरी मेला के आखिरी दौर चलत बा आ एह चलते खरीददारन के भीड़ उमड़े लागल बा. मेला के समापन अतवार आठ दिसंबर के होखे वाला बा. काल्हु अतवार का दिने खूब भीड़ जुटे के उमेद लगा के दुकानदार अपना दुकानन में सामान भरे में लागल बाड़े.\nबैरिया के मिसिर के मठिया गांव में बियफे का दिने खाना बनावत आग लगला से तीन गो मड़ई राख हो गइली सँ. एह आग में तीन गो बकरी जर गइली स.\nकुंवर सिंह महाविद्यालय छात्र संघ के चुनाव आठ दिसंबर के होखे वाला बा आ उम्मीदवार लोग रात दिन एक क दिहले बा. गावे गाँवे घूम घूम के वोट माँगत बा लोग.\nरेवती का गुदरी बाजार के दतहां तिराहा प बुध के संझिया कुछ लोग सपा के नगर प्रभारी प्रमोद कुमार उपाध्याय के जम के पिटाई क दीहल. एह चलते बाजार में हड़कंप मच गइल. सपा नेता छह जने का खिलाफ तहरीर दिहले बाड़न. बतावल जात बा कि झगड़ा रुपिया के लेन देन ले के रहुवे.\nबुध का दिने जिला अस्पताल के आधा से अधिका डाक्टर गोरखपुर एगो शादी में चल गइल रहले जवना से मरीजन के देखहू वाला केहू ना रहल ओपीडियन में. हालांकि अस्पताल अधीक्षक कहले कि डाक्टर लोग तीन बजे का बाद गइल.\nदसमोत्तर छात्रवृत्ति खातिर भइल आनलाइन फर्जीवाड़ा के जाँच शुरू हो गइल बा. एह फर्जीवाड़ा से चौदह गो स्कूल में गलत तरीका से दाखिला दीहल गइल\nपुलिस बहाली खातिर पन्दरह तारीख के लिखित परीक्षा होखे वाला बा. एह परीक्षा में नकल करत पकड़इला प मुकदमा दर्ज करावे के चेतवले जिलाधिकारी सुनील कुमार श्रीवास्तव. कहले बाड़न कि नकल करे वाला चयन प्रक्रिया से त बाहर होइए जाई, ओकरा पर केसो चलावल जाई. एह परीक्षा में छत्तीस हजार से अधिका परीक्षार्थी बाड़े आ पचपन जगहा इम्तिहान लीहल जाई.\nरसड़ा-बलिया रोड प बुध के रात दू जगहा भइल सड़क हादसा का चलते एगो आर्केस्ट्रा पार्टी पांच लोग समेत सात जने घवाहिल हो गइले. एगो हादसा अमहर चट्टी का नियरा रात में सड़क किनारे खड़ा ट्रक से बोलेरो का टकरइला से भइल\nTags: न्यूज, बलिया\nछपरा न्यूज ५ दिसंबर\nसिवान न्यूज ५ दिसंबर\nगोपालगंज न्यूज ५ दिसंबर


सीमा सिंह के ‘जानी दुश्मन’ – Anjoria\nJune 14, 2013 Editor फिल्म, मनोरंजन 0\nसिनेमा भोजपुरी के नाचत गुड़िया सीमा सिंह के बेवहार अइसन ह कि उनुका के केहु दुश्मनी काहे करी. बाकिर कहे वाला त कहबे करीहें. ख़बर बा कि सीमा सिंह अब निर्देशक जगदीश शर्मा के फिलिम ‘जानी दुश्मन’ में अपना चाहे वालन के आपन नया लटका झटका देखइहें. फिलिम के शूटिंग पूरा हो गइल बा आ सीमा सिंह क आयटम नम्बर एकर सबले बड़ खासियत बतावल जात बा.\nसुपर स्टार पवन सिंह आ पाखी हेगड़े अउर सुशील सिंह के मुख्य भूमिका वाली एह फिलिम के निर्देशक हउवें जगदीश शर्मा.


श्रीदेवी के मौत के राज गहिराइल – टटका खबर\nFeb 27, 2018 मौत के राज, श्रीदेवी\nदुबई,26 फरवरी(वार्ता). बॉलीवुड अभिनेत्री श्रीदेवी के मौत के कारण पहिले “कार्डियक अरेस्ट” बतावल गइल रहुवे बाकिर अब ई मामिला गहिरात जात बा. दुबई पुलिस के कहना बा कि होटल के बाथरूम के बाथटब में बेहोश होके गिरला का बाद डूबला से उनुकर मौत भइल बा. पुलिस के इहो कहना बा कि उनुका खून में अल्कोहल के अंश मिलल बा आ शायद नशा का चलतो ई हादसा भइल.\nदुबई पुलिस एह मामिला के जाँच करे ला दुबई के सरकारी वकील के सउँप दिहले बिया. पुलिस के कहना बा कि पोस्टमार्टम रिपोर्ट से ईहे निकलल कि श्रीदेवी के मौत बेहोश हो के बाथटब में गिरके डूबला से भइल बा. एह मामिला के दुबई के सरकारी अभियोजन विभाग के दे दीहल गइल बा जो एह मामिला में नियमित विधिक कार्रवाई करी.\nएही सभ का चलते श्रीदेवी के देह भारत ले आवे में अबहीं समय लागे वाला बा. पुलिस के कहना बा कि ऊ कबो ई नइखे कहले कि मौत दुर्घटना से भइल बा. कवनो डॉक्टरो ई ना कहि सके कि ई मौत डूबला से भइल बा कि डूबवला से. पुलिस पता लगावत बिया कि ओह बेरा उनुका साथे के के रहल.\nअपराध देश-दुनिया शिक्षा


टटका खबर, बुध, ३० जून – Anjoria\nटटका खबर, बुध, ३० जून\nJun 30, 2010 news in bhojpuri, टटका खबर, भोजपुरी समाचार\nचन्द्रशेखर का वारिसन से बकाया वसूलल जाई\nप्रधानमंत्री रहे का दौरान चन्द्रशेखर वायुसेना के विमान के गैर सरकारी इस्तेमाल कइले रहले बाकिर ओकर भुगतान ना कइले. कुल् ५ करोड़ ९१ लाख रुपिया के बकाया उनका पर बा जवना के वसूली खातिर वायुसेना अदालत में मुकदमा दाखिल कइले रहुवे. उनकर मौत हो गइला का चलते अदालत ऊ अरजी बरखास्त कर दिहलस. अब वायुसेना के कानून मंत्रालय सलाह दिहले बा कि चन्द्रशेखर का पार्टी आ उनका वारिसन से ओह बकाया के वसूलल जाव.\nआठवीं तक के फीस माफ भइल\nयूपी का सरकारी स्कूलन में क्लास आठ तक कवनो फिस ना देबे के पड़ी. राज्यसरकार अपना सगरी स्कूलन के निर्देश भेज दिहले बिया कि आठवीं कक्षा तक विद्यार्थियन से कवनो तरह के फीस ना लिहल जाव. अबहीं क्लास तीन से पाँच तक के विद्यार्थियन के फीस माफ रहत रहुवे बाकिर कुछ दोसर शुल्क वसूलल जात रहुवे. निजी विद्यालयन के विद्यार्थियन के फीस देबे के पड़ी. निजी विद्यालय मनमाना फीस वसूले ले आ ओकनी पर कवनो तरह के रोक ना लगावल जाव.\nमेडिकल में प्रवेश खातिर अब एके गो इम्तिहान होखी\nकेन्द्रीय मानव संशाधन विभाग फैसला लिहले बा कि पूरा देश के सगरी मेडिकल, डेंटल, आयर्वेदिक, युनानी, होमियोपैथी, सिद्ध वगैरह कालेजन खातिर एके गो प्रवेश परीक्षा लिहल जाई जवना के संचालन सीबीएसई बोर्ड के दिहल जाई. पहिले हर राज्य में अलग अलग इम्तिहान होत रहुवे आ कई गो कालेज आपन प्रवेश परीक्षा अलगा से लेत रहुवन जवना चलते विद्यार्थियन के खरचा आ परेशानी दुनु बेसी होत रहुवे. एही तरह मेडिकल पीजी के पढ़ाईयो खातिर एके गो प्रवेश परीक्षा पूरा देश खातिर होखी. निजी कालेजनो के ओही परीक्षा का माध्यम से आपन मैनेजमेंटो कोटा वाला सीट भरे के पड़ी.\nछत्तीसगढ़ में फेर नक्सली हमला, २६ गो जवान के मौत\nछत्तीसगढ़ में नक्सली फेर एगो सीआरपीएफ कंपनी पर हमला बोल के कम से कम २६ गो जवानन के मार दिहले. मरे वालन के संख्या अउरी बढ़ सकेला काहे कि अबही पूरा लोग घटना स्थल से निकालल नइखन जा पावल. नक्सली ओह टुकड़ी पर तब हमला कर दिहले जब ऊ लोग एगो रोड ब्लाक साफ करा के लवटत रहुवे. नक्सली एगो पहाड़ी का उपर से जवानन के घेर के फायरिंग झोंक दिहले.\nइज्जत बचावे खातिर महतारिये बेटी के जानले लिहलसि\nभदोही में निबिहा गांव में एगो औरत अपना सोलह साल के बेटी के गड़ांसा से गरदन काट के मार दिहलस. महतारी ओह लड़की के अपना उमिर से दुगुना के प्रेमी का साथे कई बार देखले रहुवे आ मना कइलो पर ऊ लड़की मानत ना रहुवे. लड़की के बाप मुंबई में टैक्सी चलावेला, महतारी के गिरफ्तार कर लिहल गइल बा आ ऊ आपन अपराध कुबूल लिहले बिया. कहलसि कि बार बार मना कइलो का बाद बेटी मानत ना रहुवे आ ऊ अपना महतारिये के जान ले लेबे के धमकी दिहले रहुवे.\nअमरनाथ यात्रा का मौका पर जानबूझ के काश्मीर में बवाल\nअमरनाथ यात्रा पर निकलल १३ सौ यात्रियन के पहिला जत्था काल्हु जम्मू से रवाना भइल. अमरनाथ यात्रा २५ जुलाई ले चली आ एहमें करीब पाँच लाख यात्री शामिल होखे के अनुमान बा. साल २००८ से हर साल अमरनाथ यात्रा का समय काश्मीर में जानबूझ के बवाल पैदा कर दिहल जाला. अबकियो कुछ शरारती तत्व माँग कइले बाड़े कि अमर नाथ यात्रा पन्द्रहे दिन में खतम करा दिहल जाव.\nमौलवी के पिटाई से दिल के सुकून मिलल\nलखनऊ के एगो शिया मुस्लिम महिला सुल्तानुल मदारिस के मौलवी मूसा रिजवी, असगर, आ सादिक के पिटाई कर दिहलस जवना का बाद ओकरा के पकड लिहल गइल. पकड़इला का बादओ ओह महिला के कवनो पछतावा ना रहे आ कहलसि कि एह मौलवियन के पिटाई कर के ओकरा दिल के कतना सुकून मिलल बता नइखे सकत. ओकर कहनाम बा कि ई मौलवी ओकरा पति से घूस ले के तलाकनामा जारी कर दिहले जबकि शिया सम्प्रदाय में महिला के मौका दिहला बिना तलाक ना हो सके.\nकॉलेज प्रिन्सिपल दू टर्म से बेसी ना रह पइहे\nविश्वविद्यालय अनुदान आयोग फैसला लिहले बा कि अबसे नियुक्त होखे वाला प्रिन्सिपल के कार्यकाल पांच साल से बेसी के ना होखी. कार्यकाल पूरा भइला का बाद अगर ऊ दुबारा बनल चहीहें त उनका फेर से चयन समिति के समूचा कार्यवाही झेले के पड़ी. कवनो सूरत में दू कार्यकाल से बेसी केहू प्रिन्सिपल ना रह पाई. बाकिर पहिले से बहाल हो चुकल प्रिन्सिपल लोग पर ई नयका नियम ना लागी.\nभाजपा विधायक के सात साल के जेल\nकंधमाल दंगा का दौरान भइल एगो हत्या का आड़ोप में भाजपा विधायक मनोज प्रधान आ उनका एगो साथ के सात सात साल के कैद के सजा सुनावल गइल बा. कंधमाल में एगो हिन्दू धर्मप्रचारक के हत्या का बाद जनाक्रोश उमड़ल रहुवे आ ओही दौरान कुछ लोग के हत्या हो गइल रहे. अबही प्रधान पर तीन गो अउरी केस बाकी बा जवना के फैसला आवे वाला बा. एकरा पहिले पांच गो केस में मनोज प्रधान के बरी कर दिहल गइल रहे.\nखेल का दुनिया से\nआस्ट्रेलिया के पूर्व प्रधानमंत्री जॉन हावार्ड के आईसीसी के भावी अध्यक्ष बने के सपना टूट गइल जब टेस्ट खेले वाला सात गो देश उनका नाम पर विरोध दर्ज करा दिहले. बस तीन गो देश आस्ट्रेलिया, न्यूजीलैण्ड, आ इंगलैण्ड उनका समर्थन में बाड़े. हावार्ड साल २०१२ में शरद पवार का बाद अध्यक्ष बनतन. ओने फीफा वर्ल्ड कप में काल्हु पारागुवे जर्मनी के आ स्पेन पुर्तगाल के हरा दिहुवे. गलत फैसला देबे वाला रेफरियन के आगे का मैचन में ना राखल जाई.\nटटका खबर, मंगल, २९ जून\nमनोज तिवारी का पहल पर भोजपुरी सिनेमाकर्मियन के रेलभाड़ा में छूट


टटका खबर, अतवार, २० जून – Anjoria\nजून 20, 2010 news in bhojpuri, टटका खबर\nनीतीश कुमार के नौटंकी के सभे निंदा कर रहल बा\nआखिर नीतीशो वइसने नेता निकलले जेकरा खातिर वोटे सबकुछ होला. कहे के त भारतीय संस्कार के बात कहलन कि मुसीबत में केहू के सहायता कइला के ढिंढोरा ना पीटल जाला. पता न त उनकर सरकार राज्य में आपदाग्रस्त लोगन के कल्याण खातिर कइल काम के ढिंढोरा काहे पीटेले. गुजरात सरकार से मिलल सहायता नरेन्द्र मोदी के ना रहुवे बाकिर ओकरा के लवटा के नीतीश बहुते घटिया काम कइले बाड़न. लालू ठीके कहलन कि जवन हाथ नरेन्द्र मोदी से मिलवले रहलऽ ओकरा के काटियो के फेंक देबऽ त तोहार कलंक ना धुली. रुपयवा त लवटा दिहलऽ, एक मालगाड़ी जवन सामान गुजरात से आइल रहुवे ओकरा के कइसे लवटइबऽ? रामविलासो के पार्टी एकर निंदा करत कहले बा कि आखिर ऊ धन अतना दिन ले धइल काहे रहुवे? ओकरा के आपदाग्रस्त लोग के बाँटल काहे ना गइल? कांग्रेस के सुबोधकांत एकरा के नौटंकी बतवले बाड़े. भाजपा चुप बिया बाकिर भितरखाने उहो अँउटात होखी समय पर फफकी. वइसे नीतीश देर सबेर कांग्रेस से हाथ मिलावे खातिर आपन अलगा क्षेत्रीय पार्टी बना के रहीहन. भाजपा का साथे शरद गुट रह जाई राजग में.\nसुशील मोदी नीतीश का साथे आपन कार्यक्रम रद्द कइले\nराजग के एकता तूड़े खातिर बस पाँच करोड़ रुपिया के जरुरत रहुवे. नीतीश के वार का बाद उनका साथे विकास यात्रा में निकले वाला सुशील असहज स्थिति में आ गइल रहले आ अबही अबही मिलल खबर का मुताबिक ऊ विकास यात्रा में शामिल ना होखिहन. ओने शत्रुघ्न सिन्हा माँग कइले बाड़न कि नीतीश का साथे गठबन्हन तूड़ लिहल जाव आ बिहार में भाजपा अकेले चलो. इहो हो सकेला कि दुनु पार्टी भितरे भीतर एह बात पर सहमत हो गइल होखस कि अलगा अलगा लड़ला से दुनु के फायदा बा आ बाद में फेर एक हो लिहल जाई. राजनीति में कुछुवो हो सकेला.\nभोपाल त्रासदी का फैसला पर मंत्री समूह निर्णय पर चहुंपल\nभोपाल गैस त्रासदी पर आइल अदालत का फैसला का बाद बनावल मंत्री समूह कुछ कानूनी विकल्पन के चुनले बा जवना के रिपोर्ट सोमार का दिने प्रधानमंत्री के सँउपल जाई. ओकरा बादे ओकर जानकारी सार्वजनिक हो पाई. एह बीच योजना आयोग भोपाल गैस पीड़ितन के पुनर्वास खातिर ९८२ करोड़ रुपिया मध्य प्रदेश सरकार के भेज दिहले बा.\nयुलिप इरडा के नियन्त्रण में रही\nसेबी आ बीमा नियामक इरडा का बीच पिछला दू महीना से चलल आ रहल विवाद के पटाक्षेप करत केन्द्र सरकार फैसला ले लिहलस कि युलिप इरडा का नियन्त्रण में रही. एह खातिर जरुरी कानूनी संशोधन करत अध्यादेश राष्ट्रपति के हस्ताक्षर से जारी कर दिहल गइल बा.\nपीठासीन अधिकारियन के सम्मेलन श्रीनगर में\n२३ साल बाद आज श्रीनगर में देश के पीठासीन अधिकारियन के सम्मेलन होखे जा रहल बा. एह ७५वाँ सम्मेलन के अध्यक्षता लोकसभा स्पीकर मीरा कुमार करीहे.\nरेललवे भर्ती बोर्ड के परीक्षा रद्द\nकरोड़ो रुपिया के भरती घोटाला का खुलासा का बाद २७ जून के होखे वाली रेलवे भरती परीक्षा रद्द कर दिहल गइल बा. ओने यूपी में बीएड के परीक्षा संपन्न हो गइल आ सबकर कापी जाँचल जाई बाकिर ५० फीसदी से कम वाला के रिजल्ट तबले ना निकालल जाई जबले कोर्ट के फैसला नइखे आ जात.\nमणिपुर के नागा नाकेबन्दी खतम भइल\n६८ दिन से चलत आ रहल मणिपुर जाये वाला दू गो नेशनल हाईवे के नाकाबन्दी काल्हु खतम कर दिहल गइल. एकर घोषणा शुक का दिने कोहिमा में नागा संगठनन के बईठक का बाद कइल गइल.\nभारत एशिया कप क्रिकेट का फाइनल में चहूंपल\nकाल्हु का मैच में पाकिस्तान के तीन विकेट से हरा के भारत एशिया कप के फाइनल में चहुँप गइल जहाँ ओकर मुकाबला श्रीलंका से २४ तारीख के होखी. एह बीचे मंगल के दुनु टीम राउण्ड रोबिन मुकाबिला में एक बेर फेर आमने सामने होखी. पाकिस्तान लगातार दू गो मैच हार के टुर्नामेंट से बाहर हो गइल बा. क्रिकेट से जुड़ल दोसरा खबर में कहल गइल बा कि ललित मोदी का जवाब पर विचार करे खातिर बोर्ड के विशेष आमसभा बोलावल गइल बा.\nशर्मनाक पुलिसिया हरकत\nसाल २००८ में दिल्ली का प्रगति मैदान से एगो दस साल के लड़की के उठा के रियाज अली अपना दू गो साथियन का साथे बलात्कार कइलस. एगो गवाह का बयान का बाद आरपियन के पुलिस गिरफ्तार कर लिहलसि बाकिर ३५ हजार रुपिया ले के मामिला रफा दफा कर दिहलस. मुकदमा में रेप आ मर्डर के जिक्र तक ना भइल. पुलिस ओकरा बादो आरोपियन से अउरी पइसा माँगत रह गइल, मजबूरन एह साल रियाज अली अपना इकाबालिया बयान में पुलिस के बता दिहलसि कि ओह लड़की के खाली अपहरणे ना भइल रहे ओकरा साथे रेपो भइल रहे आ बाद में ओकरा के मार के गाड़ दिहले रहन स. अब दिल्ली पुलिस के सात गो अधिकारियन का खिलाफ मुकदमा करे के आदेश अदालत से भइल बा.\nकाल्हु का मैच में डेनमार्क कैमरून के दु एक से हरा के एगो बड़हन उलटफेर कर दिहलस. कैमरून अब टूर्नामेंट से बाहर हो गइल बा. हालैण्ड जापान के एक गोल से हरा के अगिला दौर नाकआउट में चहुँपे वाला पहिलका टीम बन गइल. घाना आ आस्ट्रेलिया के मैच एक एक से बराबरी पर छूटल बाकिर घाना अपना ग्रुप में शीर्ष पर मौजूद बा. आजु का मैचन में स्लोवाकिया के मुकाबिला पेराग्वे से, इटली के मुकाबिला न्यूजीलैण्ड से, आ ब्राजील के मुकाबिला आइवरी कोस्ट से होखे जा रहल बा. भारत खातिर ई लाज के बात बा कि छोट छोट देश फीफा में खेलत बाड़े जबकि ऊ क्वालिफाइये ना कर पावे. अतना सस्ता खेल जवना में बस एगो गेंद चाहीं ओकरो में सवा अरब के देश एगारह गो बढ़िया फुटबाल खिलाड़ी ना निकाल पावे.


टटका खबर, शुक, 29 दिसम्बर 2017 – टटका खबर\nमेघालय में अगिला साल विधानसभा के भोट होखे वाला बा आ एकरा से कुछ महीना पहिलहीं कांग्रेस के पाँच गो विधायकल समेत आठ गो विधायक भाजपा के अगुअई वाला राजग शामिल हो गइलें. एह गोलबदलू जमात में उप मुख्यमंत्री रावेल लिंगदोहो शामिल बाड़न. हालांकि एह पाला बदल का बादो अबहीं मेघालय सरकार का लगे बहुमत मौजूद बा.\nकेन्द्र सरकार में मंत्री हरदीप सिंह पुरी यूपी से राज्यसभा सांसद बनावल जइहें. मनोहर पर्रिकर के इस्तीफा से खाली भइल सीट पर हरदीप पुरी के टिकट दिहले बिया भाजपा. भोटिंग के जरुरत पड़ल त 16 जनवरी के करावल जाई.\nलोकसभा शुक का दिने आज दिवालिया आ ऋण शोधन अक्षमता संहिता संशोधन विधेयक 2017 के पारित क दिहलसि. एकरा में व्यवस्था बा कि जानबूझ के करजा ना चुकावे वाली कंपनियल के कर्ता धर्ता ओकरा नीलामी में शामिल ना हो सकीहें. ई लोग अब आपन संपतियो ना बेच सकी जबले करजा के निपटारा नइखे हो जात.\nरेल मंत्री पीयूष गोयल शुक का दिने राज्यसभा में कहलें कि रेलवे में खाली पड़स एक लाख बीस हजार से अधिका पद अगिला बरीस भर दीहल जाई.\nबरीस का आखिरी दिने बम्‍बई शेयर बाजार 209 अंक के बढ़त बनावत 34 हजार 57 के रिकार्ड बना के बंद भइल. एह साल एकरा में कुल 28 फीसदी के बढ़ोतरी आइल बा. निफ्टीओ अतने फीसदी का बढ़ावल 10 हजार 53 पर बंद भइल. बाजार के जानकारन के कहना बा कि अगिलो साल तेजी बनल रहे के पूरा उमेद बा.\nअगला साल पूरा देश में आयुष विश्वविद्यालय आ कॉलेज खोलल जाई जेहसे देश में डॉक्टरन के कमी के तेजी से दूर कइल जा सके. शुक का दिने लोकसभा में राष्ट्रीय चिकित्सा आयोग विधेयक-2017 पेश करत जेपी नड्डा ई जानकारी दिहलन.\nयूपी माध्यमिक शिक्षा परिषद अगिला साल होखे वाला इम्तिहानन ला प्राइवेट से फार्म भरे वाला पचास हजार परीक्षार्थियन के पंजीयन रद्द क दिहले बिया.परिषद के सचिव नीना श्रीवास्तव के कहना बा कि एह पंजीयन में फर्जीवाड़ा कइल गइल बा एहीसे एहनी के रद्द क दीहल गइल. अब ओह विद्यालयन के प्राचार्यन प कार्रवाई कइल जाई जहाँ से ई फार्म भराइल रहली सँ.\nजौनपुर जिला के बयालसी विधानसभा के विधायक रहल प्रभु नारायण सिंह के बियफे देर राति निधन हो गइल. 88 बरीस के प्रभु नारायण सिंह बहुत समय से बीमार चलत रहलें. शुक का दिने बनारस के मणिकर्णिका घाट प उनुकर अंतिम संस्कार क दीहल गइल.\nसारण जिला के बनियापुर इलाका में एगो गाड़ीवाला से उगाही करे वाला दू गो सिपाहियन के शुक का दिने निलंबित क दीहल गइल. एह उगाही के विडीयो सोशल मीडिया प पसरला का बाद दोसर कवनो उपायो ना रहुवे.\nपश्चिम चम्पारण जिला के लौरिया थाना में बहाल एगो चौकीदार के नशा का हालत में उत्पाद विभाग के टीम में गिरफ्तार क लिहले बिया.\nयूपी के जौनपुर जिला के के सरपतहां इलाका के समोधपुर बगिया के पुरान राम जानकी मन्दिर से शेषावतार लक्ष्मण के अष्टधातु मूर्ति चोरी हो गइल बा.\nजीआरपी शुक का दिने मुगलसराय टीसन प दू गो जहरखुरानन के गिरफ्तार क लिहलसि. एहनी का लगे से 64 गो महँग मोबाइल, नगदी आ नशा बरामद भइल बा.\nसारण जिला के मशरख इलाका के गोपालबाड़ी से धराइल एगो शराब तस्कर पुलिस के चकमा देके फरार हो गइल.\nगोरखपुर के बांसगांव इलाका के बघराई गाँव में एगो आटा चक्की चलावे वाला के लुंगी चक्की का पट्टा में फंस गइल जवना चलते ओकर मौत हो गइल.\nपूर्वी चंपारण पुलिस शुक का दिने उत्तर बिहार आ नेपाल में कोहराम मचावे वालाल बदमाश कुणाल सिंह के गिरफ्तार करे में सफल हो गइल.\nयूपी के आजमगढ़ जिला के बिलरियागंज इलाका में मुठभेड़ क के पुलिस एगो ईनामी बदमाश के ध लिहलसि. एह मुठभेड़ में एगो सिपाही घवाहिल हो गइल बा.\nजौनपुर के शहर कोतवाली इलाका में एगो मोटरसाइकिल सवार बिजलीकर्मी के दुर्घटना से मौत हो गइल. ऊ गौराबादशाहपुर के खटोलिया गांव के निवासी रहल.\nTags: आजमगढ, गोरखपुर, चंपारण, जौनपुर, टटका खबर, यूपी माध्यमिक शिक्षा परिषद, सारण